Рамазон ойи келиши сабабли жаннат эшиклари очилиб, дўзах эшиклари беркитилар экан. Шайтонлар кишанбанд қилиниб, Аллоҳ таолонинг раҳмат фаришталари ер юзига тушар экан. Росулуллоҳ соллаллоҳу алайҳи васаллам айтадиларки: "Ким рамазон ойи келишлигида қалбан хурсанд бўлса, Аллоҳ шу бандани жасадини жаҳаннамга ҳаром қилади" дедилар.\nРамазон рўза ибодати ойидир. Рамазон ойининг энг буюк хусусияти, фазилати – унинг рўза ойи эканидир. Рўзанинг дунёвий ва ухравий: руҳий, жисмоний, ахлоқий, ижтимоий, иқтисодий ва бошқа кўплаб фойдалари барчага маълум. Биз ушбу ойнинг шарофати билан ана шундай буюк ибодатга сазовор бўламиз. Рўза ибодатига тегишли барча фазилатлар бевосита Рамазон ойига боғлиқдир. Ислом динининг беш рукнидан бири бўлган рўза ибодати учун айнан Рамазон ойининг танланиши бу ойнинг фазли учун етарлидир.\nРамазон ойининг бошқа фазилатлари ҳам кўп бўлиб, улардан яна бири рўза ўз соҳибини дўзах ўтидан асрашлигидир. Инсон рўза тутиш билан гуноҳ ишлардан ўзини сақлашга ҳаракат қилади, шу жумладан рўза инсондаги шаҳвоний ҳирсларни бўғиб туради. Рўза бизларга бу дунёда гуноҳ ишлардан сақлагувчи бир қўрғон бўлса, охиратда дўзахдан тўсиб турувчи бир қўрғон кабидир. Шунинг учун Расули акрам саллаллоҳу алайҳи ва саллам рўза ибодатини дўзахдан асровчи восита дедилар.\nРамазон ойи, меҳр- мурувват, саҳоват, гуноҳлардан фориғ бўлинадиган ойдир, келинг азизлар шу улуғ ойда, бир биримизга бўлган гина-адоват, келишмовчилакларни барчасини унутиб, кечиримли бўлиб, шундай улуғ ойга етказган Аллоҳга шукроналар айтиб, бу ойни ғанимат билишликни барчамизга насиб этсин!


22 октябрь, 2021, 22:02\nТеглар:Барселона | Марк-Андре тер Штеген | Бавария\n“Барселона”нинг асосий дарвозабони Марк-Андре тер Штеген клуб раҳбариятининг трансфер сиёсатидан норози бўлмоқда.\nГерманиялик дарвозабон клубнинг молиявий инқироздан чиқа олмаётганини инобатга олиб, маоши камайтирилган битим имзолаган эди. Бироқ, каталонияликлар ўтган ёздан бошлаб, италиялик дарвозабон Жанлуижи Доннаруммага оғиз солмоқда. Айнан мана шу вазият тер Штегенга ёқмаяпти.\nДоннарумманинг ҳозирги жамоаси – ПСЖ бош мураббийи Маурисио Почеттино жанубий америкалик футболчилар босими остида дарвозани Кейлор Навасга топширмоқда. Италиялик посбон эса соғлом рақобат йўқлиги боис клубдан кетмоқчи бўляпти. “Барселона” уни ўз сафига чорламоқда.\nАгар клуб Доннаруммани қўлга киритадиган бўлса, тер Штеген Каталониядан кетишини маълум қилди. Тажрибали дарвозабонга анчадан бери “Бавария” қизиқиш билдиряпти ва уни ўз сафига қўшиб олишга қарши эмас.\n"Барса" бу икки футболчини сотувга қўяди


Президент дабдабали рақамлар ва баландпарвоз ҳисоботлар ортидан қувмасликка чақирди – Газета.uz\nПрезидент унинг хорижий сафарлари ва учрашувлари якунлари бўйича имзоланган шартномаларни амалга ошириш жараёнини танқид остига олди.\n31 май 2017, 16:50 Сиёсат\n29 май куни Ўзбекистон Президенти Шавкат Мирзиёевнинг Туркманистон, Қозоғистон, Россия, Хитой мамлакатларига ташрифлари давомида ҳамда Туркия раҳбари билан ўтказилган олий даражадаги учрашувлари якунлари бўйича имзоланган битимлар, шартномалар ва муайян соҳаларда ўзаро шерикликни ривожлантиришга доир лойиҳаларни амалга ошириш жараёнининг ҳолатини таҳлил қилиш ва баҳолашга бағишланган йиғилиш бўлиб ўтди, деб хабар қилди ЎзА.\nҲар бир ташриф якунида битим ва шартномалар қаторида қиймати бир неча миллиард АҚШ долларига тенг бўлган кўплаб лойиҳалар имзоланди. Ҳар бир лойиҳа бўйича «йўл хариталари» тасдиқланиб, уларнинг босқичлари, ижро механизмлари ва масъул шахслар белгилаб олинди. Давлат раҳбари айрим раҳбар ходимлар имзоланган ҳужжатлар ижросини таъминлашга эскича ёндашаётганини таъкидлаб ўтди. У ҳозирча аниқ натижалар кўзга ташланмаётгани, ижро муддатлари ортга сурилаётганини қайд этди.\nБунинг сабабларидан бири ишончли хорижий шерик ва молия манбалари мавжуд бўлмаган ҳолда самарасиз лойиҳалар тайёрлаш, амалда фойда бермайдиган ҳужжатлар имзолаш ҳолатлари билан боғлиқ экани айтилди. Бундай лойиҳаларнинг мониторингини юритиш бўйича тизимли иш олиб борилмаяпти. Ўзбекистон иқтисодиётига хорижий сармояларни жалб этиш борасидаги аҳвол қониқарли эмас.\nПрезидент фақат қоғозда акс этадиган, амалда ҳеч қандай фойда бермайдиган лойиҳалар тузишдек эскича амалиётдан бутунлай воз кечиш, бундай одат ва кайфият билан ишлашга мутлақо чек қўйиш лозимлигига алоҳида урғу берди. У тегишли вазирлик ва идоралар раҳбарларига чет давлатлар билан савдо-иқтисодий алоқалар ва сармоявий ҳамкорликни ривожлантириш борасида мақсадли инвестицион стратегия ишлаб чиқиш вазифасини топширди.\n«Газета.uz» 6 440


20:51 / 19.12.2017 2403 pdf Ўқиш режими + -\nАммо ҳамма мусулмонлар ҳам ҳимоя остида эмас эдилар. Айниқса, заифҳол мусулмонлар ўта ҳимоясиз эдилар. Исломнинг ривожланиб бораётганидан жазавага тушган мушриклар ана шундай ҳимоясиз, заифҳол мусулмонларни динидан қайтариш мақсадида турли азобларга дучор қила бошладилар.\nМакка кофирлари оз сонли мусулмонларни мисли кўрилмаган қийноқларга, азоб-уқубатларга солдилар. Кофирларнинг бу ишлардан кўзлаган бирдан-бир мақсадлари мўминларни иймондан қайтариб, яна кофир қилиш эди.\nАммо мусулмонлар бу азобларга сабр қилиш билан инсоният тарихи саҳифаларига олтин ҳарфлар билан ёзиладиган намуналар кўрсатдилар.\nМушриклар Ҳазрати Билол розияллоҳу анҳуни турли йўллар билан азобладилар. Улар у кишини шиддатли иссиқ пайтида чалқанча ётқизиб, кўксиларига кун иссиғида қизиб турган оғир харсанг тошлар қўйиб, ё диндан қайтишни ёки шу ҳолатда ўлиб кетишни таклиф этдилар. Ҳазрати Билол эса «Аҳад, Аҳад» деган сўзларни такрорлар эдилар, холос.\nШунингдек, бошқа мусулмонлар ҳам қаттиқ қийноқларга чидадилар.\nМушриклар саҳобалардан Аммор ибн Ясир розияллоҳу анҳу ва у кишининг оталари Ясир розияллоҳу анҳу ҳамда оналари Сумайя розияллоҳу анҳони ҳам тутиб келиб, диндан қайтариш учун қаттиқ азобладилар. Улар азобларга чидам билан сабр қилиб, иймонларидан қайтишга кўнмадилар. Сумайя розияллоҳу анҳонинг икки оёқларини қозиққа боғлаб, аврат жойларига найза санчдилар. Сўнгра Амморнинг отаси Ясир розияллоҳу анҳуни ҳам ўлдирдилар.\nБу икки улуғ инсон – эр-хотин Ислом йўлида, иймон учун биринчи шаҳидлар бўлиш шарафига эришдилар. Амморнинг кўз ўнгида ҳам онасини, ҳам отасини ўлдирган мушриклар уни ҳам ўлдиришга қасд қилганларида унинг оғзидан кофирларни рози этадиган гап чиқди ва мушриклар уни ўлдирмадилар. Одамлар Пайғамбаримиз соллаллоҳу алайҳи васалламнинг ҳузурларига келиб:\n«Эй Аллоҳнинг Расули, Аммор муртад бўлди», дедилар. Бунга жавобан Расулуллоҳ соллаллоҳу алайҳи васаллам:\n«Йўқ! Аммор бошидан товонигача иймонга тўлиқдир. Иймон унинг этига ҳам, қонига ҳам сингиб кетгандир», дедилар.\nАммор ибн Ясир розияллоҳу анҳунинг ўзлари ҳам йиғлаган ҳолда Расулуллоҳ соллаллоҳу алайҳи васалламнинг ҳузурларига келиб, бўлиб ўтган ишларни айтиб:\n«Энди нима бўлади?» деб сўрадилар.\nРасулуллоҳ соллаллоҳу алайҳи васаллам у кишига:\n«Қалбингни қандай сезмоқдасан?» дедилар.\n«Иймонга оромли», деди.\n«Агар улар такрорласалар, сен ҳам такрорлагин», дедилар.\nМусъаб ибн Умайр Макканинг энг гўзал ва энг эрка йигити эди. Ота-онаси уни яхши кўрар ва у билан фахрланар эдилар. Унинг онаси жуда ҳам бой аёл эди. У ўғли Мусъабга энг яхши кийимларни сотиб олиб берарди. Мусъаб юрган жойдан атир ҳиди келиб турар эди. Қисқасини айтадиган бўлсак, Маккада Мусъаб ибн Умайрга ўхшаш эрка ва нозу неъматга кўмилган эркатой йигит йўқ эди.\nАна шу йигит Пайғамбар соллаллоҳу алайҳи васалламнинг Арқам ибн Абу Арқамнинг уйида одамларни Исломга даъват қилаётганлари ҳақида эшитиб қолди. Ҳеч кимга билдирмай, ўша ерга кириб борди ва Исломга кирди. Аммо қавмидан, хусусан, онасидан қўрқиб, иймонини беркитди.\nКунлардан бир кун Усмон ибн Толҳа Мусъабнинг намоз ўқиётганини кўриб қолди. У дарҳол бу хабарни Мусъабнинг қавмига ва онасига етказди. Мусъабнинг онаси забардаст хотин бўлиб, ундан эркаклар ҳам ҳайиқар эди. Ана шу забардаст аёл ўзининг эркатой ўғли мусулмон бўлганига чидай олмади. Уни қамаб қўйди ва ҳамма нарсадан маҳрум қилди. Қамоқ қийноқлари ва маҳрумлик азобларини бошидан ўтказган Мусъабни кўрган одам йиғлаб юборар эди. Лекин у ҳамма қийноқларга бардош берди ва Исломнинг мўъжизаларидан бирига айланди.\nУсмон ибн Мазъун, Усмон ибн Аффон, Хаббоб ибн Артт каби бошқа мусулмонларга нисбатан ҳам мушриклар турли азоб чораларини қўлладилар. Мусулмонлар эса бу азобларни мардонаворлик ила енгар эдилар.\n20:47 / 19.12.2017 2425\n11:53 / 20.12.2017 3054\n2204 19:46 / 22.05.2017\nСўз бошиАллоҳ таолога ҳамду санолар, Набийимиз Муҳаммад соллаллоҳу алайҳи васалламга дуруд ва салавотлар бўлсинИнсон ҳаётда доимо бошқалар билан учрашишга, улар давоми...\n2976 05:00 / 17.02.2017\nМуслима аёл фақат мусулмон эркак билангина турмуш қуриши мумкин. Ғайридийн эркакка эрга тегиш муслима аёлга қаттиқ ман қилинган. Бу борада эркак аҳли китоб бўлса давоми...\n7106 17:47 / 06.01.2018\n3052 07:18 / 09.08.2018


Ўзбекистон туркман газининг жанубий транзитига рухсат берадими? - BBC News O'zbek\nImage caption Тожикистонга уланган ягона газ қувури Ўзбекистон орқали ўтади\nТуркманистон Тожикистонга газ етказиб беришга тайёрлигини билдирган.\nЭндиликда Ўзбекистон билан транзит масаласини ҳал қилиш муаммоси ўртага чиққан.\n"Авеста" хабар агентлиги Тожиктрансгаз мулозимининг "ягона қувур Ўзбекистон худуди орқали ўтади, шундай экан, муаммо ечимининг калити Ўзбекистоннинг қўлида", деган сўзларини келтиради.\nТожикистон томони ушбу масалада ҳамкорлик кўрсатишни сўраб, Ўзбекистонга мурожаат қилган.\nКузатувчилар Ўзбекистон газни қўшни давлатларга босим воситаси сифатида кўриши ва бундай келишувга рози бўлмаслиги мумкинлигини айтишади.\nМарказий Осиё давлатларининг қоқ марказида жойлашган Ўзбекистон қўшнилар билан алоқада ўта эҳтиёткор ва ўзгарувчан сиёсат юритиши кузатилади.\nЎзбекистон шартнома муддати тугаганлиги боис, Тожикистонга газ етказиб беришни тўхтатишни маълум қилганидан сўнг, Тожикистон бошқа муқобил йўлларни қарай бошлади ва деярли топди ҳам.\nТуркманистон бу давлатга газ етказишга тайёрлигини билдирди, аммо ўртада яна Ўзбекистон билан музокара ўтказишга тўғри келмоқда. Икки давлатнинг ўртасида айнан Ўзбекистон жойлашган ва унинг руҳсатисиз ушбу келишув аҳамиятини йўқотиши мумкин.\nҚозоғистонлик сиёсатшунос Расул Жумали Ўзбекистон газ ва шу каби имкониятлардан қўшни давлатларга босим ўтказиш воситаси сифатида фойдаланиши сабаб музокаралар боши берк кўчага кириб қолиши мумкинлигини урғулайди.\n“Ўзбекистон Марказий Осиёнинг кичик Россияси каби газни босим ўтказиш мақсадида фойдаланади. Балки қисқа муддатли истиқболда Ўзбекистон қандайдир натижаларга эришса ҳам, аммо узоқ муддатли истиқболда бу хатодир. Ушбу хато қўшнилар билан шусиз ҳам яхши бўлмаган муносабатларни кескинлаштириши мумкин”, - дейди Расул Жумали.\nЎзбекистонга қўшни давлатлар билан ўта ўзгарувчан ва бир томонлама муносабатда бўлувчи давлат дея қаралади. У мавжуд 5 та қўшниси билан 3 тасида виза режимини ўрнатган ва қолган давлатлар билан ҳам чегараларни вақти вақти билан ҳеч қандай огоҳлантиришларсиз ёпиб туради.\n“Ўзбекистоннинг бошқа давлат ва турли иттифоқларга нисбатан ўзига хос қараши бор. Бу биринчи навбатда давлат раҳбари Ислом Каримовнинг шахсиятига боғлиқ бўлса, иккинчидан 15-20 йилдан бери ўзини таъминловчи иқтисод, ёпиқ сиёсий тизим, бошқалардан божхона каби тўсиқлар билан чегараланиб турувчи ёпиқ давлат қуришга интилаётган ҳукуматга ҳам боғлиқ”, - дейди қозоғистонлик таҳлилчи Расул Жумали.\nШундай бўлсада, Ўзбекистон минтақадаги турли иттифоқларга дам кириб ва дам чиқиб туради. Март ойининг ўрталарида Ўзбекистоннинг МДҲ давлатлари орасидаги эркин савдо ҳудудига қўшилиши маълум қилинди.\nЭркин савдо ҳудудига аъзо давлатлар барча чегараларни очиши ва божхона тўсиқларини олиб ташлаши керак. Ушбу келишув парламентларда ратификация қилинса, давлатлар ўртасида товарларнинг ҳаракатланиши эркин бўлади ва тўловлар йўқотилади.\nЎзбекистонлик иқтисодий таҳлилчи Анвар Ҳусаинов МДҲ давлатлари ўртасида ҳар қандай тузилма истиқболини Ўзбекистонсиз тасаввур қилиш қийин эканини айтади.\n“Россия, Беларус ва Қозоғистон ўртасида тузилган иттифоқ Ўзбекистон ва Украинасиз мураккаб масалаларни ҳал қила оладиган ташкилот бўлолмайди. Уларда табиий, молиявий заҳиралар бор, лекин ишчи кучи ва илмий салоҳият Ўзбекистон ва Украинда бор. Агар улар ушбу иттифоқни кучайтирмоқчи бўлса, улар Ўзбекистонни таклиф қилиши керак”, - дейди Анвар Ҳусаинов.\nБошқа мутахассислар ҳам минтақавий интеграция жараёнида Ўзбекистоннинг ўрнини юқори баҳолашади, аммо Ўзбекистонни бошқараётган ҳозирги сиёсатчилар билан бундай ҳамкорлик учқун каби бир ёниб яна ўчиши мумкинлигини айтишади.\nҚозоғистонлик таҳлилчи Расул Жумали Ўзбекистон томонидан бу каби қўшишилиш ташаббуслари олдин ҳам бўлганини, аммо маълум вақтдан кейин воз кечилгани ҳақида айтади. Унга кўра Ўзбекистоннинг ёпиқ иқтисоди бу каби иттифоқларга қўшилишга тайёр эмас.\n“Ушбу ташкилотга қўшилиш айни шароитлардаги Ўзбекистон учун фойдали бўлади деб ўйламайман. Ўзбекистон иқтисодининг ёпиқлиги ва натурал хўжаликка йўналтирилгани, бир неча соҳалардан ташқари Ўзбекистон саноатининг рақобатбардош эмаслиги, раҳбариятнинг ишлаб чиқаришга муносабати бозор иқтисодиёти шартларига тўғри келмаслиги ва ниҳоят ўзбек сўми қийматини сунъий равишда ушлаб турилиши, иқтисод очиқ юритила бошласа умуман қадрсизланиб кетиши каби омиллар бундай интеграцияга тўсқинлик қилади”, - дейди Расул Жумали.\nМутахассислар Марказий осиё давлатларининг бирлашувини Ўзбекистонсиз тасаввур қилиб бўлмаслигини таъкидлашади.\nМарказий Осиё давлатларининг қоқ ўртасидаub Ўзбекистон ушбу давлатларни бирлаштиришда муҳим жўғрофий нуқтада жойлашган. Интеграция ҳам қўшнилар ҳамда Ўзбекистонга саноқсиз фойда келтиради.\nАммо бу каби интеграциянинг амалга ошиши учун Ўзбекистон бошқарувига янги сиёсий кучларнинг келиши лозимлиги урғуланади.\n“Ўзбекистон реал интеграцияга рози бўлишига катта шубҳа билан қарайман, балки бу Ўзбекистоннинг янги раҳбарияти ташаббуси билан амалга ошиши мумкин. Бироқ Ўзбекистон ва минтақанинг бошқа давлатлари учун ҳар томонлама: стратегик, геополитик, иқтисодий жиҳатдан интеграциялашувдан бошқа муқобил йўл йўқ”, - дейди таҳлилчи Расул Жумали.


Жон Кеннеди суиқасди бўйича янги архив маълумотлари эълон қилинди | Qalampir.uz\nЖон Кеннеди суиқасди бўйича янги архив маълумотлари эълон қилинди\nОлам\t17 Декабрь 2021 11:55 11630\nАҚШ Миллий архивлар ва ҳужжатлар бошқармаси мамлакатнинг 35-Президенти Жон Кеннедининг ўлдирилиши бўйича терговга оид махфий материалларнинг янги қисмини эълон қилди. Янги архив 1500 га яқин файлни ташкил этади.\nУшбу ёзувларда Далласда Кеннедининг Ли Харви Освальд томонидан ўқ узиб ўлдирилиши билан боғлиқ воқеалар ҳақидаги тушунчани тубдан ўзгартириши мумкин бўлган янги маълумотлар мавжудлигини кўрсатадиган ҳеч нарса йўқ. Махфийлиги очиб берилган ҳужжатлар орасида Марказий разведка бошқармаси, Федерал қидирув бюроси, Давлат департаменти ва Пентагон томонидан тайёрланган телеграммалар, эслатмалар, тергов ҳисоботлари бор.\nҲужжатларда айтилишича, Ли Харви Освальд Кеннеди ўлдирилишидан олдин СССР ва Кубанинг Мехикодаги элчихоналарига виза сўраб мурожаат қилган. Кеннедининг ўлдирилишидан сўнг, Мексика ҳукумати Освальд билан гаплашган Куба элчихонаси ходимини ҳибсга олган.\nБошқа нарсалар қаторида, Марказий разведка бошқармаси ҳужжатларидан бирида АҚШ расмийлари Кубанинг ўша пайтдаги раҳбари Фидель Кастрога суиқасд уюштиришни режалаштираётгани ҳақида гапиради.\nМаълумот ўрнида, АҚШнинг 35-Президенти Жон Кеннеди 1963 йил 22 ноябрда Далласда ўлдирилган. Ли Харви Освальд қотилликка уринишда гумонланиб ҳибсга олинган. Воқеадан икки кун ўтиб, 24 ноябрь куни Далласдаги тунги клуб эгаси Жек Руби Освальдни отиб ўлдирган. Тергов томонидан аниқланганидек, у ёлғиз ҳаракат қилган.\nЎтган йилларда Қўшма Штатлар Жон Кеннедининг ўлдирилиши ҳақидаги ҳужжатларни аллақачон махфийликдан чиқарган эди. Бу ҳақдаги материалларнинг навбатдаги партияси 2022 йилда нашр этилиши режалаштирилган.\nсуиқасд Жон Кеннеди\n19 Май 11:12 49858\n18 Май 22:13 31357\n17 Май 22:31 30754\n18 Май 16:28 27278\n17 Май 12:46 24424


22 октябр 2021, Тошкент вақти: 18:48\nЭрон президенти Иброҳим Раисий саммитга мезбонлик қилган Тожикистон раҳбари Эмомали Раҳмон билан - 17 сентябрь, 2021\nШанхай ҳамкорлик ташкилоти (ШҲТ) саммити қатнашчилари 17 сентябрь куни Душанбеда Эронни ташкилотга қабул қилиш жараёнини бошлаш назарда тутилган ҳужжатни маъқуллади. Душанбе саммити якунлари бўйича жами 30 та ҳужжат қабул қилинди.\nЭрон президенти Иброҳим Раисий ўз мамлакатининг ШҲТга қабул қилиниши бошланганини олқишлади. У ўз чиқишида хорижий давлатларнинг Афғонистон ички ишларига аралашишини кескин танқид қилди – Раисийга кўра, Афғонистондаги беқарорлик сабаби айнан шунга бориб тақалади.\nЭрон раҳбарининг урғулашича, минтақа давлатлари қўшни мамлакат ишларига аралашиш ўрнига бор куч ва ғайратини хайрли ишларга, хусусан, Афғонистонда барча маҳаллий халқлар ва этник гуруҳлар иштирокида инклюзив ҳукумат тузишга қаратишлари лозим.\n“Биз афғон халқи мавжуд муаммоларни бартараф этиб, келажакка йўл очиши учун шарт-шароит яратмоғимиз керак. Эрон наздида, бунга фақат минтақа мамлакатлари кўмагида эришиш мумкин”, - деди у.\nТеҳрон ШҲТда кузатувчи мақомини 2005 йилда олган эди. Уч йил ўтиб Эрон тўлақонли аъзоликка қабул қилишни сўраб ариза берган. Бироқ Эронни унга нисбатан қўлланган халқаро санкциялар ўз кучида бўлгани сабабли ташкилотга қабул қила олишмаган: ШҲТ низомига кўра, БМТ Хавфсизлик кенгаши санкцияси остидаги мамлакат унга аъзо бўла олмайди. Мазкур санкциялар 2015 йилда – узоқ музокаралардан сўнг Теҳрон ўз ядро дастурини чеклашга розилик билдиргач, бекор қилинди. Лекин Теҳроннинг йўлида янги ғов пайдо бўлди: Душанбе Эронни Тожикистонда тақиқланган Ислом уйғониши партиясини дастаклашда ва мамлакатда амалга оширилган террорчилик хуружларига билвосита алоқадорликда айблаб, унинг аризасини ўтказдирмади. Кейинроқ расмий Душанбе ва Теҳрон ушбу масалада келишиб олишга муваффақ бўлди.\nСаммитда видеоалоқа орқали иштирок этаётган Владимир Путин Москва Эроннинг ШҲТ фаолиятида тўла маънода иштирок этишини қўллаб-қувватлагани, чунки Теҳрон минтақада муҳим аҳамият касб этишини айтди. “Эроннинг қабул қилиниши, шак-шубҳасиз, ташкилотнинг халқаро обрў-эътиборини янада оширади”, таъкидлади Россия президенти.\nДушанбе саммити иштирокчилари Миср, Қатар ва Саудия Арабистонига мулоқот ҳамкори мақоми берилишига розилик билдиришди.\nДушанбеда ШҲТ саммити якунлари бўйича жами 30 та ҳужжат имзоланди. ШҲТнинг 20 йиллигига бағишланган Душанбе декларацияси, терроризм, сепаратизм ва экстремизмга қарши кураш бўйича 2022-2024 йилларга мўлжалланган дастур, гиёҳванд моддаларга қарши стратегияни амалга оширишга оид 2018-2023 йилларга мўлжалланган режа, ахборот хавфсизлиги бўйича 2022-2023 йилларга мўлжалланган ҳамкорлик режаси шулар жумласидандир.\nСаммитда ШҲТга аъзо барча давлатлар Афғонистондаги вазият юзасидан ўз муносабатини баён қилди. ШҲТ давлатлари қўшни мамлакатдаги вазият, айниқса, Афғонистондаги Толибон ҳукумати борасида ягона нуқтаи назарга эга эмас. Чунончи, Тожикистон раҳбари Эмомали Раҳмон Толибон ҳаракати Афғонистонда мустабид ҳокимият барпо этиш ниятида экани ва ўрта асрларга хос қаттиқ шариат қонунларига асосланган Ислом Амирлиги ташкил этилганини эълон қилганини айтди.\nРоссия президенти Владимир Путин Афғонистонда ҳукумат алмашиши қон тўкилмасдан амалга оширилганини эслатиб, буни ижобий воқелик сифатида тилга олди. Путиннинг фикрича, Толибон ҳаракатини ўзи берган ваъдаларни бажаришга, яъни ижтимоий ҳаётни бир маромга солиш ва афғон жамиятининг барча қатламлари хавфсизлигини таъминлашга ундаш маъқул бўлур эди.\nЎзбекистон президенти Шавкат Мирзиёев эса, 2022 йилда ШҲТ – Афғонистон форматида музокаралар ташкил қилишни таклиф этди. “Ўз саъй-ҳаракатларимизни бирлаштириш ва ушбу мамлакатдаги вазиятни сиёсий йўллар билан тартибга солиш масалаларини кенг даврада муҳокама қилиш учун ШҲТ – Афғонистон форматида мунтазам равишда юқори даражадаги учрашувлар ўтказишни таклиф қиламиз”, деди Мирзиёев ва мунозараларга кузатувчи давлатлар ва мулоқот ҳамкорлари вакилларини ҳам жалб қилиш зарурлигини қўшимча қилди.\nШҲТ мамлакатлари фақат бир масалада якдил бўлиб чиқди: Афғонистонда барча халқлар ва этник гуруҳлар иштирокидаги инклюзив ҳукумат шакллантирилиши лозим. Эмомали Раҳмон Афғонистонда давлат қурилиши барча фуқароларнинг иродаси ва муносабатидан келиб чиққан ҳолда белгиланиши кераклигини урғулади. Кобулга халқ фикри ҳисобга олинмаган ҳар қандай сиёсий тузумни тиқиштириш, унинг айтишича, кутилмаган оқибатларга олиб келиши мумкин.\nШанхай ҳамкорлик ташкилотига 2001 йил 15 июнда ХХР, Россия, Қозоғистон, Тожикистон, Қозоғистон, Тожикистон, Қирғизистон ва Ўзбекистон раҳбарлари томонидан асос солинган. Ўшанда 1996-1997 йилларда Қозоғистон, Қирғизистон, Хитой, Россия ва Тожикистон ўртасида имзоланган ҳарбий соҳада ўзаро ишончни мустаҳкамлаш ва чегара ҳудудларида қуролли кучларни қисқартиришга доир битимларнинг имзоланиши натижасида вужудга келган “Шанхай бешлиги”нинг барча аъзолари ШҲТга кирганди.\nҲозирда ШҲТ аъзолари сони саккизта: Покистон, Россия, Тожикистон, Ўзбекистон, Қирғизистон, Қозоғистон ва Ҳиндистон.


Ўзбекистон республикаси олий ва ўрта махсус таълим вазирлиги ўзбекистон республикаси соғЛИҚни соқлаш вазирлиги\nНазвание Ўзбекистон республикаси олий ва ўрта махсус таълим вазирлиги ўзбекистон республикаси соғЛИҚни соқлаш вазирлиги\nЎЗБЕКИСТОН РЕСПУБЛИКАСИ СОҒЛИҚНИ СОҚЛАШ ВАЗИРЛИГИ\nАМАЛИЙ МАШҒУЛОТ № 46\nМАВЗУ: ИЧКИ АЪЗОЛАРНИНГ РЕНТГНОАНАТОМИЯСИ\n46- амалий машғулот\nТалабаларга ички аъзоларнинг рентгеноанатомиясини тушинтириш.\nРентгенограммаларда аъзоларнинг қисмларини ва ундаги ҳосилаларни кўрсатиб бериши керак.\nТалабаларни назарий ва амалий билимларини аниқлагач, ўқитувчи қизилунгач, меъда, ингичка ва йўғон ичаклар, нафас аъзолари, сийдик айирув аъзоларини контраст моддалар билан тўлатилган турли проекциядаги рентгенограммаларидаги кўринишларни тушунтириб беради.\nқизилўнгач орқа кўкс оралиғида жойлашган ҳалқум билан меъдани улаб турувчи най. Барий билан тўлатилган қизилунгач узун лентасимон соя беради. ¥алқум билан қизилўнгачнинг юқори қисми тўғри проекцияда тўқмоқ шаклида ён проекцияда эса нотўғри воронка шаклида кўринади. қизилўнгачнинг учта тораймаси бор. Биринчиси ҳалқумнинг қизилўнгачга ўтиш жойида- VII бўйин умуртқаси соҳасида, иккинчиси қизилўнгачни чап бронх билан кесишган жойда IV-V кўкрак умуртқалари соҳасида, учинчиси қизилўнгачнинг диафрагмадан ўтиш жойида. қизилўнгачнинг шиллиқ пардасида 2-4 паралел жойлашган бўйлама бурмалар рентгенограммада бор бўйига кўринади.\nМеъданинг рентгенологик кўриниши ўзига хос хусусиятга эга бўлиб, унинг фаолиятига, конститутцияга ва жинсга боғлиқ равишда ўзгариб туради. Рентгенограммада меъданинг гумбази тафовут қилиниб, у ҳаво билан тўла. Ундан пастга томон вертикал ҳолатда меъданинг танаси кўринади. Тананинг пастки қисми букилиб, горизонтал ёки қия кўтарилган антрал ёки пилорик қисмига ўтади. Меъданинг шакли ва жойлашиши мускул тонусига боғлиқ бўлиб, доимо ўзгариб туради. Меъда уч хил шаклда учрайди: 1.қармоқ шаклидаги меъда (80 % ҳолатда) нормастеникларда учрайди. 2.Шох шаклидаги меъда гиперстеникларда учрайди. 3.Узайтирилган қармоқ ёки пайпоқ шаклидаги меъда астеникларда учрайди.\nОз миқдордаги барий меъданинг ички юзасининг юпқа қатлам билан қоплаганда, унинг шиллиқ пардасидаги бурмалар кўринади. Бурмалар меъда гумбази ва синуси соҳасида кенг ва баланд бўлади. Кичик эгрилик бўйлаб бўйлама бурмалар жойлашган.\n¤н икки бармоқли ичак меъданинг бевосита давомидир. Унинг шакли ўзгарувчан бўлиб, узунлиги ва кенглиги тонусига боғлиқ. Рентгенологик кўринишда ўн икки бармоқли ичакнинг пиёзчаси учбурчак шаклида соя беради. Учбурчакнинг асоси меъданинг чиқиш қисмига қараган бўлиб, ундан торайма билан ажраган. Учи эса ўн икки бармоқли ичак шиллиқ пардасининг биринчи ҳалқасимон бурмасига тўғри келади. Пиёзча соҳасида бурмалар бўлмагани учун унинг кўриниши текис, ичакнинг бошқа қисмларида эса кўндаланг бурмалар контраст массанинг бурмалараро оралиққа оқиши ҳисобига тишли кўриниш ҳосил қилади.\nРентгенологик тасвирда оч ичак қорин бўшлиғини ўрта чап қисмида жойлашиб, юқориги қовузлоқлари горизонтал, пасткилари эса вертикал йўналишда жойлашади.\nЁнбош ичак қорин бўшлиғини пастки ўнг қисмида жойлашиб, унинг бошланғич қовузлоқлари вертикал йўналиб, пастки қисми кичик чаноқда қовузлоқлар тўплами шаклида. Ингичка ичак рентгенограммада 1-2 см кенгликдаги ингичка тасма шаклида кўринади. Рентгенограммада ичак бўшлиғи майда тишсимон чеккага эга бўлиб, оч ичакда яққол кўринишга эга.\nЙўғон ичак қорин бўшлиғини чеккаси бўйлаб ингичка ичак қовузлоқларини ўраб ётади.\nУнинг бошланғич қисми кўричак рентгенограммада юмалоқ шаклида ёпиқ тугайди.\nТўғри ичак думғаза ва дум суякларининг олдинги юзаси бўйлаб пастга тушади ва орқа тешик бўлиб тугайди. Йўналишда у икки: юқориги думғаза ва пастки-оралиқ букилмасини ҳосил қилади. Унинг кенгайган қисми-ампуласи ноксимон кенгайма ҳосил қилиб, аниқ ажраб туради.\nАмпула қисмининг шиллиқ пардасида кўндаланг бурмалар бўлиб, улар рентгенологик текширишда ичак кўринишида ботиқликлар ҳосил қилади. Анал қисмида бўйлама бурмалар бор.\n¥иқилдоқ фақат ён проекциядаги рентгенограммада кўринади, чунки тўғри проекцияда унга умуртқа поғонасининг сояси қаватланади.\nРентгенограммада кекирдак аниқ кўринишга эга.\nБронхларни ўрганиш учун уларни катетер орқали контраст модда йодлипол билан тўлдирилади.\n¤пкалар рентгенограммаларда кўкрак қафаси фонида ёришиш майдонлари кўринишида бўлиб, бир-биридан умуртқа поғонаси, тўш суяги, юрак ва йирик қон томирларининг қуюқ сояси билан ажраб туради. Рентген нурлари ўпка тўқимасидан осон ўтиб, ўпка майдонининг ёрқин тасвирини беради.\nРентгенограммада буйрак икки турда: кенг ва тор кўринишда учрайди. Буйрак жоми I- II бел умуртқалари соҳасида аниқланади. Буйрак жоми уч хил: ампула, шохланган ва улар ўртасидаги ўтувчи шаклларда учрайди.\nСийдик йўли ингичка, аниқ ва текис чегарали соя ҳосил қилади.\nқовуқ контраст модда билан тўлатилганда тўғри проскцияда текис чегарали диск шаклида кўринади.\nИнтерфаол усуллардан «Галерея бўйлаб саёҳат» усулини қўллаймиз. Учта кичик гуруҳга биттадан савол берамиз. 1.ҳазм аъзоларининг рентгеноанатомиси 2.нафас аъзоларининг рентгеноанатомияси. 3.сийдик-таносил аъзоланинг рентгеноанатомиси. Жавоблар доскада ёзилади. Кейин гуруҳлар алмашиб бошқасини ҳатосини тўғрилайди ва тўлатади. Кимнинг ҳатоси кам тўғриланса, у тўғри хисобланади. Гуруҳлардаги барча талабаларга бир хил баҳо қўйилади.\n1. ички аъзоларнинг рентгенограммаларида аъзоларнинг қисмларини ажратиб, улардаги ҳосилаларнинг лотинча номларини айтиб, вазифасини билиш\n2. ички аъзоларнинг рентгенограммаларида аъзолардаги асосий анатомик белгиларини кўрсатиб бериш\n3.Мавзу бўйича талабаларни баҳолаш варақасини тўлдириш\nТалаба ички аъзоларнинг рентгенограммаларида аъзоларнинг қисмларини ажратиб, улардаги ҳосилаларнинг номларини айтиб, вазифасини тушунтира олса.\nТалаба ички аъзоларнинг рентгенограммаларида аъзоларнинг қисмларини ажратиб, улардаги ҳосилаларнинг номларини айтиб бера олса.\nТалаба ички аъзоларнинг рентгенограммалари тўғрисида тасаввурга эга бўлса.\nТалаба ички аъзоларнинг рентгенограммалари тўғрисида аниқ тасаввурга эга бўлмаса.\nЖорий назорат саволлари\n1.қизилунгачнинг рентгенологик кўриниши қандай?\n2.Меъданинг рентгенологик кўриниши қандай?\n3.¤н икки бармоқли ичакниниг рентгенологик кўриниши қандай?\n4.Ингичка ичакнинг рентгенологик кўриниш қандай?\n5.Йўғон ичакни рентгенологик тасвири қандай?\n6.Нафас аъзолари қандай рентгенологик кўринишга эга?\n7.Сийдик айирув аъзолари қандай рентгенологик кўринишга эга.\nИчки аъзолар рентген расмлари\nТалабаларнинг назарий ва амалий билимларини аниқлагач ўқитувчи оралиқнинг тузилишини, уларнинг вазифасини ва одам организмидаги аҳамиятини...\nТалабаларга сийдик йўли, қовуқ, сийдик чиқарув найининг тузилишини ва ёшга қараб ўзгаришини тушинтириш


Собиқ уруш маҳбуси Жессика Линч Ироқ урушида олган жароҳатларини даволаш учун АҚШнинг Германиядаги Рамштайн ҳарбий базасига етказилди.\n27 январ 2021, Тошкент вақти: 14:52\nШифокорларнинг маълум қилишларича, Жессика Линчнинг икки оёғи ва бир қўли синган. Унинг, шунингдек, камида битта ўқ яраси бор.\nАҚШнинг Ироқ ҳудудидаги қўшинларида таъминот масалалари билан шуғулланган 19 ёшлик Жессика Линч ва унинг 12 нафар сафдоши ироқлик аскарлар томонидан асирга олинган эди. Сўнг Линчни АҚШ қўшинлари қутқазганлар. Унинг ёнида 11 одам жасади топилган. Улар Жессика Линч сафдошлари бўлганми ёки йўқ, ҳозирча ноаниқ.


Ўзбекистонда маҳбуслар неча пул ойлик олади? - 18.08.2020, Sputnik Ўзбекистон\nЎзбекистонда маҳбуслар неча пул ойлик олади?\nЎзбекистон қамоқхоналарида қанча маҳбус бор, улардан қанчаси фойдали меҳнатга жалб қилинган ва қанча маош олади? Ушбу ҳақида батафсил инфографикамизда томоша... 18.08.2020, Sputnik Ўзбекистон\n17:33 18.08.2020 (янгиланди: 17:35 18.08.2020)\nЎзбекистон қамоқхоналарида қанча маҳбус бор, улардан қанчаси фойдали меҳнатга жалб қилинган ва қанча маош олади? Ушбу ҳақида батафсил инфографикамизда томоша қилинг.\nИИВ илк бор тақдим этган статистик маълумотларга кўра, Ўзбекистон қамоқхонларида салкам 23 минг киши жазо ўтамоқда. Республикада ҳар 100 минг аҳоли сонига 67 маҳбус тўҳри келади. Дунё миқёсида бу ўртача кўрсатгич. Ўзбекистон 222 давлат ичида 105 ўринни эгаллаган.\nЎзбекистонда жами 43та жазони ўташ муассасаси бўлса, шулардан 18таси ёпиқ турдаги қамоқхоналар ва 25таси манзил-колониялардир. Бугунги кунда қамоқхона ўринлари 56,4 %га тўлган.\nИИВ хабарига кўра жазони ижро этиш муассасаларида 100 дан ортиқ турдаги маҳсулот ишлаб чиқарилмоқда ва меҳнатга лаёқатли маҳкумларнинг 80 % ишга жалб этилган. Маҳбуслар ўтача маоши 700-800 минг сўмни ташкил қилмоқда.\nЎзбекистон қамоқхоналари ҳақида батафсил инфографикамизда томоша қилинг.


Коронатаъсир: биринчи ярим йилликда ташқи савдо ҳажми 18% га камайди — Sof.uz\nЖАҲОН 20,553,328 13,465,642 746,652\nКоронатаъсир: биринчи ярим йилликда ташқи савдо ҳажми 18% га камайди\n21.07 14:07 44 Иқтисод\nЖорий йилнинг дастлабки олти ойида Ўзбекистоннинг ташқи савдо айланмаси 15,855 миллиард долларга етди. Бу 2019 йилнинг мос даврига қараганда 3,5 миллиард долларга ёки 18,2 фоизга кам. Тегишли ҳисобот Давлат статистика қўмитаси сайтида эълон қилинди.\nОлти ой ичида экспорт $6,285 млрд.ни (22,6% га пасайган), импорт $9,57 млрд.ни (15% га пасайган) ташкил этди.\nФевраль ойидаги бироз пасайишни ҳисобга олмаса, 2019 йилда ташқи савдо айирбошлаш ҳажми ҳар ой барқарор ўсиб борган эди. 2020 йилда эса вазият бошқача: январь ва февраль ойларида ташқи савдо айланмаси $2,9 млрд.ни ташкил этди, март ойида у кескин равишда $2,2 млрд.га тушди (февралга нисбатан 25,3 фоизга). Энг катта пасайиш май ойида қайд этилди - $2,161,6 млрд. – 2019 йил майига нисбатан 1,158 миллиард доллар кам. Июнь ойида бу кўрсаткич 2,871 миллиард долларни ташкил қилди.\nХитой икки ойлик Ўзбекистоннинг асосий ташқи савдо ҳамкори мавқеини Россияга бой бериб қўйганидан кейин, май ойида яна ўз ўрнига қайтди ва июнь ойида уни мустаҳкамлади: ўзаро савдо ҳажми $2,875 млрд.ни ташкил этди (экспорт - $830 млн., импорт - $2,044 млрд). Иккинчи ўриндаги Россия билан ўзаро товар айирбошлаш ҳажми 2.592 миллиард долларга етди (экспорт - $663.9 млн., импорт - $1.928 млрд). Ундан кейин Қозоғистон ($1,336 млрд), Жанубий Корея ($1,131 млрд) ва Туркия ($886.6 млн). Сўнгги уч йил ичида Ўзбекистоннинг МДҲ мамлакатларига экспорт ҳажми пасайди — 35% дан 30,5% га.\nЭкспорт таркибида 83,9% товарлар бўлиб, улар асосан қуйидаги тоифаларга киради: саноат маҳсулотлари (18,7%), озиқ-овқат ва тирик ҳайвонлар (8,9%), кимёвий маҳсулотлар (6,1%). Олтин ҳамон асосий экспорт маҳсулоти сифатида қоляпти. Экспорт таркибида олтин 33,8% ни ёки $ 2,125 млрд.ни ташкил этади.\nБиринчи чоракда экспорт ҳажми 3,375 миллиард долларни, иккинчи чоракда 464 миллион долларга камайди ва $2,910 миллиардни ташкил қилди (пасайиш 13,8%).\nТовар импорти ҳажми 1,262 миллиард долларга камайди ва $8,913 миллиардни ташкил қилди, хизматларнинг импорти эса 657.4 миллион долларга етди.\nДавлат статистика қўмитаси ташқи савдо\n10.08 12:00 2750\n10.08 13:02 2289\n10.08 15:37 2240\n11.08 09:41 2120\n11.08 11:42 1472


Бахтсиз “Бахти”лар « Ўзбекистон Халқ Ҳаракати\n16 May 2013 - 13:49\nТалабалар шаҳарчасида, яъни Беруний метроси билан Техник ҳамда Миллий универиситетлар ўртасидаги хиёбон йўлида ўзимнинг навбатдаги ташриф қоғозлар (визиткалар) тарқатиш акциямни ўтказдим. Бу ташриф коғозларда Ўзбекистон Халқ Ҳаракати ва ЭРК партиясига тегишли сайт адреслари ва телефон рақамлари битилган эди. Эрталаб соат 11 ларда чўнтагимдаги барча визиткаларни тарқатиб, энди автобусга чиқмоқчи эдим. Бирдан метродан чиқиш майдонида айланиб юрган милиционер мен томонга қараб бақирди.\n-Мана бу нарсани сиз тарқатдингизми, деб ёнимга яқинлашиб келди. Ёнимда бирорта ҳам визитка қолмаган эди. Шунинг учун ҳам:\n-Мен буни тарқатмаганман, дедим.\nМилиционер билан ади- бади айтишганимиздан кейин мени Олмазор туман ИИБсига олиб келди. Бошқармада менинг устимдан суруштирув ишларини бошладилар.\nМен анчагача “айбимга” иқрор бўлмадим.\nОлмозор тумани ИИБсида мен билан милиция ходимлари 5-6 соат давомида шуғулландилар. Бунинг ҳаммасини қоғозга туширсам, кўпчиликни зериктиришим аниқ. Шунинг учун мен бу ерда муҳим нуқталарга тўхталаман.\nСоат 12 лар чамаси шаҳар бош бошкармаси терроризмга қарши курашиш бўлими бошлиғи подполковник “Бахти” ўз кoмандаси билан мени ушлаб туришган кабинетга етиб келди. Мен у билан 22-сентябр 2012 йилдан бери 6-чи марта рўбaрў келишим эди. У мени кўриши билан:\n-Сиз энди бу ердан уйга кетмайсиз. Кўчада яйраб юришингиз тугади. Энди мен сизни кўп йилларга бошқа жойга тиқиб қўяман, -деди.\n”Бахти” шу оҳангда менинг устимдан суриштирув ишларини бошлаб юборди. Ғазаб ва нафрат билан бошланган суруштирув ишлари анчагача давом этди. Кейин у бошқа хонада 15-20 минут бўлиб қайтди.\n“Бахти” мен сўроқ қилинаётган хонага яна кириб келгач:\n-Нураддин ака, мен сизни бугун қамамайман,- деди. Лекин сиз менга бугун нима ишлар қилганингизни тўғри баён қилсангиз, саволларимга тўғри жавоб берсангиз, сизни қўйиб юбораман, фақат тўғри гапиринг. Бу нима мақсадда қилинаётган акция эди?- деб гап бошлади.\n-Визитка тарқатишдан мақсад ЭРК партияси ва Ўзбекистон Халқ Ҳаракати мақсадларини мамлакатимиз аҳлига таништиришдир.\n-ЎҲХ қандай ташкилот?\n-ЭРК пленуми бундан икки йил аввал ЎХҲ ни таъсис қилишга қарор қилди. ЎХҲ Швеция ҳудудида ташкил қилинди ва у ерда рўхатдан ўтти. Мақсад мамлакатдаги демократик, халқпарвар жамоаларни ва инсонларни бирлаштириб, халқ учун адолатли тузум ўрнатишдир.\n-Бу мақсадга қандай эришмоқчисизлар?, деди.\n-2015 йилги президентлик сайловларида партиямиз лидери Мухаммад Солиҳ, албатта ўз номзодини қўяжак, биз бунга таёрланаяпмиз, дедим.\n– Сиз ёзганда Мухаммад Солиҳ эмас, Мадаминов Салай деб ёзинг, Сиз у киши билан қаерда ва қачон учрашгансиз? – деди.\n-Мен Мухаммад Солиҳ билан 1990 йиллари у Тошкентдалигида, ЭРК партияси идорасида танишганман,- дедим.\n– Партиянинг оддий аъзоси сифатида менга берилган топшириқларни ҳам бажарганман. М Солиҳ ватандан четга кетгандан кейин алоқа тўхтаган, – дедим.\n-Энди топишибсизларда, деди.\n-Ҳа! Вазият шуни талаб қилди,- дедим мен.\n-Сиз, менга айтган шу сўзларингизни худди айтганингиздай қилиб, коғозга тушириб беринг,- деди.\nМен айтганимдай чиройли қилиб, ёзиб бердим. “Бахти” яна бироз фурсат нариги хонага ўтиб кетди. Қайтиб келгач:\n-Нураддин ака, энди яна менга фақат тўғрисини айтинг, нима учун сиз визиткани именно ВУЗ городокда тарқатдингиз?- деди.\n-Бу тасодиф. Биз бу акцияни, Тошкентнинг барча ҳудудларида қилмоқчимиз,- дедим.\n-Гапни олиб қочманг, деди ва саволини қайта қайта такрорлади. Мен эса гапимда туриб олдим. Бироз сукутдан кейин хонада ўтирган милиция аҳли бир бирига қараб:\n-Булар, яна талабаларни кўтармоқчи! – деб, ўз саволига ўзлари жавоб бердилар.\nҲужжатлаштириш охирига етганда “Бахти” кoмандасининг яна бир аъзоси мени саволга тута бошлади.\n-Сиз менга қисқа таржимаи ҳолингизни баён қиласиз, мен эса ёзаман. Нураддин ака, фақат тўғрисини айтасиз. Бу протокол учун эмас, бу бошқа нарса учун, деди. Шу гапларни қайта қайта такрорлади. Мен кисқача қилиб таржимаи ҳолимни баён қилдим. Қаерда туғилганимни, ўқиганимни ва қаерда ишлаганларимнинг барчасини айтдим. Оилам тўғрисида ҳам қисқа лекин тўла маълумот олди.\nМен соат 11 лардан ўтиб ИИБга кириб келган бўлсам, соат 23да мени қўйиб юбордилар.Менга турли туман саволлар беришди. Ҳар тамонлама турткилаб кўришди. Қисқаси қай даражада ва қай формада фикрлайдиган бўлсам, шундай баён қилдим. Мулоқот очиқ ва юзма юз бўлди. Гапининг бирида “Бахти”:\n-Агар Мадаминов Салай президент бўлса, сиз ким бўласиз, – деди ҳазил аралаш.\n-Иккинчи одам бўлишим ҳам мумкин, дедим мен ҳам ҳазил аралаш.\n-Демак, Пример.. экан-да,- деди.\n-Мен ўз соҳам бўйича подшога советник бўлсам ҳам ёмон бўлмайди, – дедим.\n-У пайтда менинг ҳолим не кечади? – деди ҳазилни давом эттириб.\n-Биз одамларни дунё қарашига қараб ажратмаймиз ва жазоламаймиз. Шу ойдин кунлар кeлса мен сизга 100 буқа ва 1 га ер берардим. Семиртириб сотардингиз, фойдасига яшардингиз,- дедим.\n-Шунинг ўзи, менинг учун наказание-ку,- деб кулди. Мен шаҳар ЭРК партия ташкилоти мажлиси протоколи билан танишман. Абдулло Тожибой раис бўлибди, сиз эса котиб бўлибсиз, – деди.\n-Бу хабар сайтимизда чиққан эди. Сиз ҳам ЎХҲ сайтига кирар экансиз-да,- дедим мен.\nУ мийиғида кулиб қўйди.\nБўлаётган бу ҳангомани кимдир тепадан телефон орқали бошқараётгани аниқ эди.\nТалабалар шахарчасидаги ушбу ҳангома мени расмий огоҳлантириш билан тугади. Огоҳлантиришнинг қоғоз нусхасидан менга бермадилар.\nОлмозор тумани ИИБ бошлиғи имзолаган огоҳлантириш ёзуви икки қисмдан иборат эди. Биринчи қисмда Мухаммад Солиҳнинг “нотўғри” сиёсий фаолияти ва унинг ҳукумат тамонидан изланаётганлиги баён қилинган бўлса, иккинчи қисмида Ўзбекистон ҳудудида норасмий ва рўйхатдан ўтмаган ташкилотларга аъзо бўлиш мумкин эмаслиги ёзилганди.\nМен шу важлар билан 2013 йили 10-май куни огоҳлантирилдим.\nЭРК партияси аъзоси, Тошкент шаҳри.


Фарзанд дарди она юрагидан ўтади - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 06 Декабр 2018\tКӯришлар: 389\nТинчлик ва миллий бирлик асочиси – Миллат пешвоси, Тожикистон Республикаси Президенти муҳтарам Эмомали Раҳмоннинг кўрсатма ва топшириқларида, айнан, ана шу нуқталарга жиддий эътибор билан ёндашиш таъкидланади. Давлат бошлиғи таъкидлаганидек: -«ХХI асрнинг тақдир яратувчи ҳодисалари оғушида устуворлигини сақлай олган миллатгина маънавий яшаш ҳуқуқига эга бўлади».\nДавлат ва давлатчилигимиз асосларини ривожлантириш, ҳуқуқий, дунёвий ва демократик жамият барпо этиш, бунёдкор, ватансевар, ижодкор, ўзлигини англаган, маданиятли ва соғлом авлодни тарбиялаб вояга етказиш бизга бугунги дунё ўзгарувчанлигига рақобат қила олиш имконини беради. Айнан, рақобатга бардош бера олиш бизни жаҳонга таништиради.\nБу йўналишда оналарнинг роли беқиёсдир. Бежизга она бир қўли билан бешикни, бошқаси билан дунёни тебратади, демайдилар.\nСоғлом авлодни тарбиялаш, энг аввало, биз – оналарнинг мўъжиза яратувчи тафаккури, эҳсонли қўллари, яратувчанлик қудратимизга боғлиқдир.\nМамлакатимиз минтақаларидан айрим ёшларнинг фаолияти тақиқланган партия ва ҳаракатларга қўшилиши, ҳатто, уларнинг ИШИД террорчилари сафига кириши биз – оналарни бефарқ қолдирмаслиги лозим.\nЯнги аср террорчилари, ўзларининг шайтоний ақидалари билан фарзандларимизнинг миясини заҳарлаб, уларни юзи қора қилаётганлигига чидаб бўлмайди. Қотиллигу ўғирлик, ваҳшийлик, ҳайвоний амалларга қўл урувчи, одам шаклидаги махлуқ бўлган ва Сурия тупроғида жангга кирган ёшлар ҳақида эшитиб, энг аввало, уларнинг оилаларидаги тарбия, ота-оналарининг тафаккур даражаси пастлигидан афсусланамиз.\nАфсуски, номуссиз ва ёмон хислатли фарзанд олтинчи бармоққа менгзайди. Уни бошқаларга кўрсатишдан уяласан, кесиб ташласанг, жонинг оғрийди.\nХорижий хожалари ёлғонларига учиб, Ватан ва миллатга хиёнат қилаётган ёшларнинг дарди, аввало, оналарнинг юрагини эзади. Жаннатмакон Тожикистонимиздан кечиб, жаҳаннам сари юз бурган ёшларимиз тарбиямиздаги хато ва камчиликларимизнинг маҳсули эмасмикан, деган андишалар тинчлик бермайди, кишига.\nБирор она ўз фарзандининг беномус бўлиши, қотиллигу ўғирликка қўл уришини истамайди. Мамлакатимиз Президенти, Миллат пешвоси муҳтарам Эмомали Раҳмон: - «Террорчининг Ватани, миллати ва дини бўлмайди», - деганида, жуда ҳам ҳақ эди.\nЎтган асрнинг тўқсонинчи йилларида мамлакатимизда юз берган бемаъни қарама-қаршиликлар оқибатида, маориф ва илм соҳаси ҳам бир қатор қийинчиликларга рўпара келганди. Бир муддат қизларимиз таълим жараёнидан четда қолганликлари ҳам сир эмас. Ўша йилларда ўрта умумтаълим муассасасидан четланган ёки қисман таълимдан ортда қолган қизларимиз, табиийки, кейинчалик она бўлишди. Ва уларнинг фарзандлари бугун етуклик ёшида эканликлари ҳам сир эмас. Менимча, ёшларимизнинг бегона ақидаларга берилиб кетаётганликлари сабабларидан бири - бир вақтлар таълим-тарбияларида бўшлиқ қолган ва бугунги кунда она бўлган қизларимизнинг ўз фарзандларига мукаммал тарбия бера олмаганликлари бўлиши ҳам мумкин.\nТарихдан маълумки, инсоният эътиқод қиладиган бирор дин қотиллигу ваҳшийлик, ўғрилигу талон-тарожга даъват қилмайди. Шунингдек, Ислом дини ҳам ҳамиша эзгулигу поклик, чин инсоний фазилатларга чорлайди. Динни ниқоб қилиб, ваҳшийликларга қўл урувчилар, аслида, инсон зотидан эмас, уларда одамийлик фазилатлари йўқ, десак хато қилмаймиз.\nМустақил Тожикистонимиз бугун саодатли келажак сари устувор қадамлар билан одимламоқда. Ёшларимиз тарбиясига бефарқ бўлмай, уларни ватанпарварлик ҳиссида тарбиялаш эса, сизу бизнинг бурчимиз ҳисобланади. Албатта, эзгулик ҳамиша ғалаба қилиб келган ва шундай бўлиб қолаверади. Ўткинчи ҳою-ҳаваслар, ёлғон ғояларга жалб қилинган ёшларимизни тўғри йўлга бошлайлик.\nТожикистон Республикаси матбуоти аълочиси.\nБугун: 30-05-2020 19:00:51


"Тожикистонда уруш" таъқиқланди\nOperation Flashpoint: Red River ўйинидаги воқеалар Тожикистонда бўлиб ўтади.\nТожик депутатлари "Operation Flashpoint: Red River" ўйини ёзилган дискларнинг мамлакат бозорларида сотилишини таъқиқлаб қўйди.\nТожикистоннинг тоғли ҳудуди. 2013 йил. Қонли тўқнашувлар. Автоматлар, ҳарбий вертолётлар овози, миналар портлаши каби даҳшатли манзаралар тасвири.\nИсломий эктремистик гуруҳлар Тожикистонни ўз тасарруфига олган.\nАмерика денгиз кучлари билан жангариларнинг тўқнашуви.\nВазиятга Хитой тинчликпарвар кучлари аралашади.\nБу Тожикистон ҳудудида йирик давлатлар орасидаги урушнинг авжига чиқишига туртки бўлади....\nБу Душанбе шаҳар бозорларида серхаридор бўлган “Operation Flashpoint: Red River” номли компютер ўйини сюжетидан парча эди.\nЭндиликда бу дисклар бозор расталаридан олиб қўйилди. “Operation Flashpoint: Red River” нинг мухлислари уни ҳеч қаердан тополмаётганидан шикоят қилмоқда.\nТожикистон парламенти депутатлари фитна хусусиятига эга бўлган бу компютер ўйинининг ўсмирлар ва ёшлар руҳиятига салбий таъсири борлигига шубҳа қилмайди.\nБританиялик мутахасислар томонидан ишланган компютер ўйинининг ёшлар орасида тарқалишига қарши чиққан тожик депутати Давлатали Давлатовнинг айтишича, мазкур ўйин фитначиликдан бошқа нарса эмас.\n- Албатта, бу бир компютер ўйини. Лекин чуқурроқ таҳлил қиладиган бўлсак, Тожикистондаги барқарорликдан манфаатдор бўлмаган айрим кучларнинг Тожикистонга нисбатан навбатдаги сиёсий иғвосидир. Бу ўйиннинг ёшларимиз орасида тарқалишини тақиқламасак, ёмон оқибатлар келтириб чиқариши турган гап, - дейди парламент қуйи палатасида Тожикистон Халқ демократик партиясидан вакил Давлатали Давлатов.\n“Operation Flashpoint: Red River” компютер ўйини Британиянинг “Codemasters” ширкати томондан ишланган.\nДисклар Тожикистон бозорларига шу йил апрел ойида киритилган.\nТожикистон расмийлари дискларнинг бозорларга контрабанда йўли билан киритилганини иддао қилмоқда.\nШу ўринда қайд этиш лозимки, 2013 йил Тожикистонда президентлик сайлови ўтказилади.\nБританиялик мутахасисларнинг “Тожикистон - 2013 йил, уруш” тўқима сюжети тожик жамиятида турли баҳсларга сабаб бўлмоқда.\n- Ғарбда шу кунгача ишланган бу каби ўйинларда мажозий макон танланган. Бу ўйинда эса макон ва замон аниқ. Яъни Тожикистоннинг қишлоқлари ва улар ҳақида маълумотлар аниқ берилган. Масалан, 2013 йил, яъни республикамизда бўлиши кутилаётган сиёсий тадбир. Қандайдир шубҳали сюжет, бу бежиз эмас. Менимча, бу масала ҳукумат томонидан жиддийроқ кўриб чиқилиши лозим, - дейди компютер ўйинлари ишқибози Саъдулло Халифаев.\nБироқ кўпчилик тожикистонликлар дисклар савдосини таъқиқлаш билан муаммо ҳал бўлмаслигига ишонади.\nЧунки бундай ўйинларни интернет орқали топиш жуда осон ва қулайдир.\nНавбатдаги суҳбатдошимиз Акрам Абдуқодиров тожик расмийларининг бу борадаги ташвишлари асоссизлигини айтади. Унингча “Оперейшн флешпойнт” ҳеч қандай сиёсий хусусиятга эга эмас.\nКомпютер ўйинлари шаркатлар томонидан фақат тижорат ва даромад топиш мақсадида ишланади.\n-1992 ва 1997 йиллар Тожикистонда фуқаролик уруши бўлганди. Бу компютер ўйинларини ишлайдиган хорижлик муаллифлар учун тайёр сценарий. Менимча шу нуқти назардан улар минтақа мамлакатларидан айнан Тожикистонни танлаган бўлиши мумкин. Ширкатларнинг мақсади қайсидир давлатда уруш режасини олдиндан тузиш ва провакация қилиш эмас, балки тижорат холос,- дейди Абдукарим Абдуқодиров.\nТожикистонда британиялик ширкат маҳсулоти тақиқланиши илк бор кузатилмоқда. Тожикистонлик ўсмирлар ва ёшлар бунгача “ Codemasters” ширкати томондан ишланган дискларни бемалол харид қилган.\nЭндиликда “Оперейшн Флешпойнт. Ред ривер” ўйини сабабли Тожикистон расмийларида пайдо бўлган шубҳа ортидан мазкур ширкатга тегишли бошқа дисклар ҳам савдодан олиб ташланди.


Қорин билан (ётган ҳолда) ухлашлик ҳукми » Тавҳид\nҚорин билан (ётган ҳолда) ухлашлик ҳукми\n3,126 марта ўқилган\nСавол: Дарҳақиқат, менга: қорин билан (ётган ҳолда) ухлашлик ҳаром, дейилди. Ушбу (сўз) саҳиҳми? Агар саҳиҳ бўлса нима қилай? Чунки мен ана шу жой билан (қорин билан ётган ҳолда) уйқуга кетганимдагина дам оламан. Қорин билан (ётган ҳолда) ухлашлик мен учун жуда роҳатбаҳшдир.\nЖавоб: Дарҳақиқат, Пайғамбар соллаллоҳу алайҳи ва салламдан, у киши айрим саҳобаларини қорни билан (ётган ҳолда) ухлаётганини кўриб, унинг оёғини қимирлатиб шундай деганликлари ворид бўлган: «Бу Аллоҳ таоло ғазабланадиган ётишдир». (Бошқа) бир ривоятда эса: «Батаҳқиқ, у дўзах аҳлининг ётишидир». Бас, у макруҳ бўлган ётишлик бўлиб, оғриқ ўз эгасини шундай ётишга мажбур қилиши каби заруратни ҳисобга олмаганда уни тарк этишлик лозим бўлади. Аслида эса уни тарк этишлик лозимдир. Унинг ҳолати энг камида Пайғамбар соллаллоҳу алайҳи ва салламнинг ушбу қовлларига биноан кароҳатдир: «Бу Аллоҳ таоло ғазабланадиган ётишдир». Бас, уни тарк этишлик лозим бўлади. Энг камида бу борадаги (ҳукм) макруҳ эканлигидир. Ҳолбуки ҳадиснинг зоҳири ҳаром эканлиги(ни ифодалаяпти). Мўмин ва мўминага иложсиз заруратни ҳисобга олмаганда бундай ётишликни тарк этишлиги лозимдир. Барокаллоҳу фийкум.\n/ Фатволар / Ёмон хулқлар / Қорин билан (ётган ҳолда) ухлашлик ҳукми\nАгар Аллохдан ихлос ила соралса бу ёмон одаттан халос этади, иншааллох.\nodil → 25.08.2013 йил\na a bu hadislarni roviysi kim ekan bilsek boladimi? sahihmi bu hadis?\nmutaallim → 25.08.2013 йил\nҲадисни саҳиҳ ёки заиф эканига аҳамият қаратишингиз таҳсинга сазовор. Бироқ саломни тўлиқ бериш ҳам катта аҳамиятга эга. Бу ҳақда қуйидаги боғламага мурожат қилишингизни насиҳат қиламан: http://forum.tavhid.com/showthread.php?tid=409\n“Бу Аллоҳ таоло ғазабланадиган ётишдир”. (Албоний “Соҳиҳ Адаб ал-Муфрад” (905), “Соҳиҳ ал-Жамиъ” (2271)).\n“Батаҳқиқ, у дўзах аҳлининг ётишидир”. (Албоний “Соҳиҳ Ибн Можжа” (3016)).\nmusofir → 12.06.2014 йил\nqorin b.n yotishga örganib qolgan kishi uzun yastiq yoki shunga uxshash narsani quchoqlab öng tarafga qarab yotsa bu muammodan inshalloh qutuladi. shaxsiy tajriba.


Оқ уй ишчиларига қанча пул тушади: ҳисобот эълон қилинди\n02 Iyul 16:22 / Published in Жамият\nОқ уй томонидан АҚШ Конгрессига юборилган ходимларнинг иш ҳақи тўғрисидаги ҳисоботга кўра, матбуот котиби Джен Псаки йилига 180 минг доллар ишлаб топади. Оқ уй раҳбарининг маоши унингникидан икки баравар юқори.\nПсаки Байденнинг йиллик маоши 180 минг доллар бўлган энг кўп маош оладиган 22 ёрдамчиси ва маслаҳатчисидан бири ҳисобланади.Улар орасида Миллий хавфсизлик бўйича ёрдамчи Джейк Салливан, Оқ уй Миллий иқтисодий кенгаши раҳбари Брайан Диз, Оқ уй аппарати раҳбари Рон Клайн ва унинг ўринбосари Джен О’Мэлли Диллон, Оқ уйнинг ички сиёсат кенгаши раҳбари Сюзан Райс, катта маслаҳатчилар Майк Донилон, Стив Риччети, Седрик Ричмонд, Энтони Бернал ва Дана Римус. Фақат иммиграция бўйича маслаҳатчиси Молли Грум улардан кўпроқ пул олади — 185,656 доллар. АҚШ президентининг иш ҳақи йилига 400 минг доллар миқдорида қонун билан белгиланади.\nБайденнинг амалдаги барча катта маслаҳатчилари унга 2020 йилги Оқ уй кампаниясида республикачи Доналд Трампни мағлуб этишга фаол ёрдам беришди. Демак, Донилон сайловолди штабида бош сиёсий стратег бўлиб ишлаган, Ричмонд эса кампаниянинг ҳамраиси бўлган.\nҲисоботга тушунтириш ёзувида таъкидланганидек, Оқ уй ходимларининг 60% аёллардир. Уларнинг ўртача иш ҳақи 93 752 долларни, эркакларнинг ҳамкасблари эса 94 639 долларни ташкил этади. «Президент Байденнинг тайинлаш ва тенг иш ҳақи олишда гендер тенглигини таъминлаш бўйича мажбуриятларига мувофиқ Оқ уй иқтисодий ва иқтисодий энг юқори стандартларни амалга оширишга қаратилган муҳим чораларни кўрди», дейилади нотада. Энг кўп маош оладиган ходимларнинг 14 нафари аёллардир.\nОқ уйда энг кичик иш ҳақи йилига 36 минг долларни ташкил қилади. Асосан, паст даражадаги ходимлар 48 минг доллар оладилар, стенограф Олга Кастродан — 58 782 доллар.\n“Хилл” газетаси ушбу ҳисоботни шарҳлар экан, Трамп Оқ уйда аёллар эркакларникига қараганда ўртача 21000 доллар кам олишганини ёзмоқда.\nTagged under: БАЙДЕН, ЁРДАМЧИ, ИШ ҲАҚҚИ, МАТБУОТ КОТИБИ, ОҚ УЙ, ПРЕЗИДЕНТ, Псаки\n21-июл куни Ўзбекистонда об-ҳаво: об-ҳаво маълумоти


Пайшанба, 22 Декабр 2016 21:55\nФранцуз “Сиёсий ва халқаро муносабатлар маркази” раҳбари Фабьен Боссар Россия Федерацияси президенти Владимир Путинни расман Тинчлик йўналишида Нобел мукофотига талабгор сифатида номзод этиб қўйди.\nЧоршанба, 25 Ноябр 2015 21:04\nРоссия ўзининг Суриядаги ҳарбий амалиётларини бошлаганидан бери энг камида 97 та болалар ўлдирилган. Бу маълумотларни иккита мониторинг қилувчи ташкилотлар келтирмоқда. Умумий ҳисоб билан Россиянинг ҳарбий амалиётларида 400 дан ошиқ тинч аҳоли вакиллари ўлдирилган.\nПонедельник, 26 Октябр 2015 22:43\n"60 миллий қўмитаси" фаоллари ("В.Путинни қўллаб-қувватловчи бирлашма") Москва ва Бутунроссия Патриархи Кириллга Россия президенти Владимир Путинни авлиёлар қаторига қўшишни сўраб мурожаат қилишди.\nПонедельник, 26 Октябр 2015 08:00\nРоссия ҳукумати сунний ва шиалар орасини фарқламаслиги ҳақида қанча гапирмасин, Путиннинг Яқин Шарқда шиалар тарафини олаётганига нафақат аҳли сунна, балки шиалар олами ҳам ўзига хулосалар чиқариб олди.\nжума, 23 Октябр 2015 01:12\nПутин яна бир марта Сурия масаласида АҚШ тўлақонли ҳамкорлик қилмаётанини айтиб, ҳаракатларни ўзаро мувофиқлаштириш ўрнига Россияни танқид қилаётганини сўзлади.


Таваллуд топган сана: 23 sentyabr 1123 йил\nВафот этган сана: 1197 йил\nЙўналишлар: Диншунос ва маърифатпарварлар\nБурҳонуддин ал-Марғиноний – буюк мутафаккир, ислом фиқҳининг ривожланишига ҳисса қўшган, файласуф аллома, шоир, тавхид илми билан шуғулланган ва ислом оламида Шайх-ул ислом унвонига сазовор бўлган улуғ фақихдир.\nБурҳонуддин ал-Марғиноний Фарғона вилоятининг Риштон қишлоғида туғилган, сўнгра Марғилон шаҳрида 13 йил яшаган. Ўзининг машҳур “Ҳидоя” асарининг биринчи қисмини шу ерда ёзган. Ҳаётининг асосий қисмини эса Самарқанд шаҳрида ўтказган. 1178 йили апрель ойида “Ҳидоя” асарини тугатган.\nБурҳонуддин ал-Марғиноний 74 ёшида вафот этган ва Самарқандаги Чокардиз мозорида дафн қилинган.\nФиқх илмида чуқур билимга эга бўлсада, Бурҳонуддин ал-Марғиноний ҳаётининг охиригача устозларининг асарларини ўрганган. "Китоб ул-машойих" ("Шайхлар ҳақидаги китоб") асарида у ўзи таълим олган 40 дан ортиқ шайх ва алломаларни, жумладан, Нажмуддин Умар ибн Муҳаммад ан-Насафий, Абу ал-Асир ал-Байдавий, Абу Ёқуб ас-Сиярий, Абу Ишоқ ан-Навқадий, Жаъфар ал-Ҳиндувоний ва бошқаларни санаб ўтган. У фиқх илми ривожланишига улкан ҳисса қўшиш билан бир қаторда, кўплаб шогирдлар ҳам етиштирган.\nБурҳонуддин ал-Марғинонийнинг асосий асарлари қуйидагилар:\n"Нашр ул-мазҳаб" ("Мазҳабнинг ёйилиши") ;\n"Кифоят ал-мунтаҳий" ("Якунловчилар учун тугал таълим") ;\n"Китоб ул-фароиз" ("Фарзлар китоби");\n“Китоб ат-тажния вал-мазид” (“Илмга бағишланган китоб”);\n"Китоб ул-машойих" ("Шайхлар ҳақидаги китоб");\n«Кифоятул-мунтахий» (“Якунловчилар учун тугал таълимот”);\n“Хидоя” («Кифоятуль-мунтахийга ёзилган тўрт бобдан иборат шархлар китоби”).\nАфсуски, бизгача Бурҳонуддин ал-Марғинонийнинг барча асарлари етиб келмаган. Ўзбекистон Республикаси ФА Шарқшунослик институти Қўлёзмалар хазинасида алломанинг бир қатор асарлари қўлёзма нусхалари бор:\n«Мажмаъ Мухторот ан навозил»\n«Хидоя фи ал-Фиқх»\n«Ал Кифоя фи шарх Ҳидоя».\nБурҳонуддин ал-Марғинонийнинг асосий асари ҳисобланган "Ҳидоя" асари имом Муҳаммад аш-Шайбоний (“Кичик тўплам”), Қудурийнинг "ал-Мухтасар ал-Қудурий" асарлари асосида ташкил қилинган. "Ҳидоя"да “Мухтасар”да мавжуд хуқуқий асослар келтирилсада, бироқ, уни алоҳида асар сифатида эътироф этиш мумкин. Чунки унда кўриб чиқилган масалалар Қудурийнинг "ал-Мухтасар ал-Қудурий"дан кўра кенгроқ ёритилган.\n"Ҳидоя" тўрт жуздан иборат бўлиб, у алоҳида боб ва бўлимларга бўлинган 57 та китобни ўз ичига мужассам этади. Хар бир китоб ислом ҳуқуқининг муайян қисмига бағишланган. "Ҳидоя"да ҳуқуқий масалаларнинг ечими дастлаб Саҳобалар, мужтаҳид олимлар ва Моварауннаҳрдан чиққан йирик фиқҳ олимлари фикрларининг баёни ва унга бошқа муаллифлар эътирозлари ёки қўшилишларини изҳор этиш йўли билан берилган.\nБиринчи жуз беш китобдан иборат бўлиб, у намоз, рўза ва закотга бағишланган.\nИккинчи жузга 36 бўлим никоҳ, эмизиш, талоқ, қулларни озод қилиш, топиб олинган боланинг насабини аниқлаш, топиб олинган нарса, қочиб кетган қуллар, бедарак йўқолганлар, шерикчилик ва вақф мулки каби масалалар киритилган.\nУчинчи 36 боб ва 37 бўлимдан иборат жузда эса олди-сотди, пул муаммолари, кафолат, пулни бировга ўтказиш, қозиларнинг вазифалари, гувоҳлик, берилган гувоҳликдан қайтиш,ваколат, даъво, иқрор бўлиш, сулҳ, бир ишда пул билан шерик бўлиш, пулни сақлашга бериш, қарз бериш, совға, ижара, муайян шарт асосида чекланган озодлик берилган қуллар, волийлик, мажбур қилиш, ҳомийлик, қисман озод бўлган қуллар ва босқинчилик хусусидаги масалалар ўрин олган.\nТўртинчи жузда эса шафоат, мерос тақсимлаш, деҳқончилик ҳамда боғдорчилик хусусида шартнома, қурбонликка сўйиладиган жонзод ҳакида, умуман қурбонлик қилиш ҳакида, шариатга зид ёмон нарсалар ҳақида, ташландиқ ерларни ўзлаштириш хусусида, тақиқланган ичимликлар ҳақида, овчилик, гаровга бериш, жиноятлар хусусида, хун ҳақи тўлаш, васият каби масалалар ёритилган.\n"Ҳидоя" бошқа манбалардан ўзининг мантиқий кетма-кетлиги ва мавзулар жойлаши ва мавзулар шарҳларининг ўзига хослиги билан ажралиб туради. Бурҳонуддин ал-Марғинонийнинг "Ҳидоя" асари ислом ҳуқуқшунослигиинг ривожланишига катта ҳисса қўшган ва ўчмас из қолдирган.\n2000 йилнинг ноябирида Марғилонда Бурҳонуддин ал-Марғинонийнинг 910 йиллиги кенг нишонланди.


Бердимуҳамедов Лайлатул-қадр кечаси арафасида 1 минг 402 нафар маҳбусни афв этди\n19 июн 2021, Тошкент вақти: 02:11\nТуркманистон давлат матбуотининг хабар беришича, 15 май куни ўтказилган ҳукумат йиғинида «жиноий ҳаракатларидан самимий афсусда бўлган» 1 минг 192 нафар Туркманистон ҳамда 210 нафар хориж фуқаросини озод этиш қарори қабул қилинган.\nХабарларга кўра, маҳбуслар Лайлатул-қадр кечаси озодликка чиқарилади.\nАфв этилганлар рўйхати қандай мезонлар асосида тузилгани, уларнинг шахси ҳозирча номаълум.\nИнсон ҳуқуқлари гуруҳлари Туркманистон дунёдаги энг ёпиқ жамиятлардан бири, мамлакат ҳукумати эса жаҳондаги энг репрессив ҳукуматлардан бири эканини айтиб келади.\nМамлакат қамоқхоналарида юзлаб сиёсий маҳбус борлигига ишонилади.\nУларнинг кўп нафари оғир шароитларда ушлаб турилаётгани айтилади.


ҲОСИЛ МЎЛ, ЮЗИНГИЗ ЁРУҒ БЎЛСИН, ДЕСАНГИЗ... » Навоий вилояти қишлоқ ва сув хўжалиги бошқармаси\nБош саҳифа » Ғаллачиликга оид тавсиялар » ҲОСИЛ МЎЛ, ЮЗИНГИЗ ЁРУҒ БЎЛСИН, ДЕСАНГИЗ...\n20-12-2015, 17:18 | Ғаллачиликга оид тавсиялар\nҲароратнинг кескин пасайиши ғаллачиликда ўзининг салбий таъсирини кўрсатади. Буни жорий йил баҳор ойларидаги иқлимнинг кескин ўзгариши оқибатида ғаллачиликда кўрилган талофат мисолида ҳам кўришимиз мумкин. Хўш, ғаллани совуқдан асраш учун фермер нималарга эътибор қаратиши лозим? Қуйида энг катта муаммолардан бирини бартараф этиш яъни ғаллани совуқ уришидан асраш чоралари хусусида тўхталамиз.\nЭрта муддатларда шудгор остига аммофос ва калийли ўғитлар бериб экилган майдонларда ғалланинг тўлиқ туплаш даврини ўтиб бўлганлигини инобатга олиб, қишга чидамлигини ошириш, унинг ўсиш жараёнини чеклаш мақсадида бу даврда умуман азотли ўғитлар берилмаслиги тавсия этилади. Берилган тақдирда, бу ҳол ўсимликларнинг қишловга тайёргарлик даражасини пасайтиради, тўпланган қанд моддаси синтезини сусайтиради.\nШунингдек, ўсиш жараёни кучли давом этаётган, тўлиқ туплаган далаларни суғориш ҳам тавсия этилмайди. Ўсиши, тупланиши суст кечаётган, умуман ўғит берилмай, майдонларга экиш билан бирга сепилиши тавсия этилган 20 фоиз азотни аммофос ҳолдаги ўғит тури ёки бошқа азотли ўғит бериш ҳамда кетма-кет суғориш тавсия этилади.\nҲозирги даврда кўпчилик олим, мутахассислар ҳамда илғор фермер хўжаликлари раҳбарлари орасида ғаллани кузги озиқлантириш масаласи баҳсли бўлиб қолмоқда. Айримлари кузда азотли ўғитларни юқорироқ меъёрларда бериш керак деса, баъзилари бунинг аксини таклиф қилади. Баҳс бўлгани яхши, лекин унинг илмий исботи унданда яхши.\nЛекин, шуни унутмаслигимиз керакки, республикамизнинг асосий деҳқончилик юритиладиган ер майдонларининг унумдорлик кўрсаткичлари табиатан паст даражада бўлиб, гумус миқдори 0,6-1,5 фоизни ташкил этади. Шунингдек, ғўза ва ғаллани интенсив навбатлаб экиш тизимида тупроқ унумдорлигининг пасайиш тенденцияси, яъни тупроқдан кўп миқдорда органик моддалар олиб чиқиб кетиш ҳолати кузатилмоқда. Бу ҳам ўғитлаш системасида, албатта инобатга олиниши шарт ҳисобланади.\nИккинчидан, бошоқли дон экинларининг 60-70 фоизи, баъзи туманларда ундан ҳам ортиқ майдонларда ғалла шудгор қилинмай, деярли ўғит солинмасдан ғўза қатор орасига экилмоқда. Баъзан ҳаттоки солинаётган ўғитлар чуқурлиги 5-10 см.дан ошмайди.\nУчинчидан, яширишга не ҳожат — ғалла асосан экилаётгани йўқ. У сепилиб, сўнг тупроққа аралаштирилмоқда. Демак, унумдорлиги паст бўлган тупроқларда юзаки сочиб, ўғитланмай экилган ғалладан юқори ҳосил кутиб бўлмайди.\nДемак, юқорида келтирилган маълумотларга кўра кечки, юзаки қилиб сочиб экилган бошоқли дон экинларига, албатта 50-100 кг. азотли ўғитларни бериш (ҳаттоки экиб бўлинган майдонларга) талаб этилади. Бунинг сабаби, тупроқ юзасига тушган, тупроқ билан қисман кўмилган ёки кўмилмай қолган дон тезроқ муртак чиқариб, тупроққа интилади. Бунинг учун куч-қувват, озиқа излайди. Мавжуд тупроқдаги озиқа эса, 5-10 см. чуқурликда жойлашган. Унга етиб олиш ва фойдаланиш учун илдиз тизими ривожланиб улгуриши керак. Биологик жиҳатдан кузги буғдой 3-5 та муртак чиқаради. Тадқиқотларнинг тасдиқлашича, 5 та муртак асосан уруғ 4-5 см. тупроқ чуқурлигига экилганда, ўта қулай ҳолатларда қайд этилади. Уруғлик ўзига ноқулай ҳолатларда ҳаётчанлигини узоқроқ сақлаш учун уруғдаги, эндоспермадаги озиқани жуда тежаб сарфлайди ҳамда асосан учта муртак чиқаради.\nШу учта муртакдан ташқи ноқулай шароитлар туфайли баъзиси нобуд бўлган тақдирда ҳам, тупроқнинг юза қатламидаги азот моддаси уни тезроқ ривожланишига, илдиз чиқаришига самарали восита бўлиб хизмат қилади.\nЛекин тўлиқ туплаган, ривожланиши яхши бўлган майдонларда юқори меъёрларда (100 кг/га/дан ортиқ таъсир этувчи модда ҳисобида) азотли ўғитларнинг берилиши тавсия этилмайди. Бундай ҳолатларда ўсимликлар доимо уйғоқ бўлиб, ҳаво ҳарорати кўтарилиши билан ўзида кўп миқдорда сув тўплаб, кучли даражада ўсишга ҳаракат қилади. Ҳаво ҳарорати кескин тушиб кетган ҳолатларда эса совуқ уришига жуда мойил бўлади. Шунинг учун тавсияларда шудгор остига ёки экиш билан йиллик азотли ўғитларнинг 20 фоизини бериш ва ўсимликларни тўлиқ туплатиб олиш, қишловга энг яхши тайёргарлик деб қайта-қайта такрорланади.\nТупланган кузги буғдойни қорсиз — 18 даражада ҳам совуқ урмайди. Сабаби бу даврда ғалланинг асосий илдиз тизими тупроқ унумдорлиги юқори бўлган ҳайдов қатламига яхши жойлашиб олган бўлади. Шунингдек, уларнинг тупланиш даражаси юқори бўлиб, сони 5 тадан кам бўлмай, ҳаво ҳарорати етарли бўлганда ниҳол поялар тик ўсиб ривожланади. Совуқ тушганда эса тупланиш бўғимини ушбу поя ва барглар ёпиб, совуқдан ҳимоя қилади. Шундай ҳолат бир неча бор такрорланаверади.\nБу даврда ўсимликнинг асосий ҳаётчанлик негизи тупланиш бўғими бўлиб, унда 20-25 фоиз қанд моддаси тўпланади. Ўсимлик эса табиий равишда ҳаётий озуқасини барглари билан ёпиб, совуқдан ҳимоя қилади.\nЯна шуни унутмаслик керакки, кузги ёруғлик етарли бўлиб, ҳарорат 8-10 0С атрофида бўлса, донли экинларда совуққа чиниқиш хусусияти вужудга келади. Шунинг учун ҳам ўтган йилги мавсумидаги совуқ уришида маҳаллий ёки Краснодардан келтирилганлигидан қатъи назар, эрта экилган ғалла навларини кўпроқ (30-40 фоиз) зарарланиши кузатилди.\nКузги бошоқли дон экинлари уруғликларининг кеч экилиши, асосан тупроқ юзасида жойлашиши, яъни кузда яхши чиқмаслиги сабабли қишлаш даврида сезиларли қисми нобуд бўлиши мумкин.\nКеч экилган ғаллазорларни совуқ уришининг олдини олиш усулларидан бири, бу суғоришдир. Айрим фермерларимизнинг аччиқ сабоқларидан маълумки, ер шошилинч тайёрланиб, текисланиб, зичланмасдан, тупроқ ўтирмасдан кузги буғдой экилган жойларда совуқ уриш даражаси юқори бўлди. Бундай ҳолатда биринчидан, ниҳоллар жуда нимжонланиб, тўпланиш даражаси паст бўлади.\nШунингдек, тупроқ ғоваклиги сабабли нам ҳаво кўп тўпланиб, илдизларни совуқ уриши, музлаши осон бўлади ҳамда сувнинг кристалланиши натижасида илдизлар узилиб, нобуд бўлади. Бундай салбий ҳолатларнинг олдини олиш учун суғориш, тупроқни чўктириш талаб этилади.\nАлбатта, фермерлар томонидан ғаллани совуқ уришига сабаб нима деган савол туғилади? Совуқ уришининг асосий сабаби шундаки, паст ҳарорат таъсирида ўсимликларнинг ҳужайра ва ҳужайра оралиқларидаги сув музлаб, муз ҳосил бўлади. Натижада протоплазмадаги сув кўтарилиб чиқади, протоплазмада эса ҳужайра ширасининг концентрацияси ошиб кетади ва сувсизланиш ҳодисаси юз беради. Шу туфайли ўсимлик нобуд бўлади.\nЮқоридаги маълумотлардан хулоса қиладиган бўлсак, ғалла экилган майдон кузда албатта 1-2 маротаба суғорилиши талаб этилади. Кеч экилган ғаллазорлар тўйинтириб суғорилган тақдирдагина, ўсимликларни қишловдан беталафот чиқишига умид боғлаш мумкин.\nўаллазорларни қишловга тайёрлаш учун тўлиқ гектар, тўлиқ кўчат олишда яна бир муҳим масала бор. Бу майдонлар яхши текисланмаслиги сабабли суғорилганда контурларнинг айрим қисмларида сувнинг кўллаб қолиши ёки шўрланиш даражаси юқорилиги сабабли кўчат сони сийрак, текис бўлмаган майдончаларда кўчат сонини таъминлаш ҳамда мавжуд кўчатларни сақлаш масаласидир. Бунинг учун ивитилган уруғларни экиш ва устидан чириган гўнг ёки гўнг, тупроқ, қумнинг 1:1 нисбатдаги аралашмаси билан 3-4 см. қалинликда қоплаб чиқиш ҳам юқори самара беради. Айниқса, бу усул шўрланган ерларда ўсимликларни тупланиш ҳамда қишловдан чиқиш даражасининг ортишига хизмат қилади.\nШунингдек, жуда кеч экилган (ноябрь- декабрь), ҳаттоки кузги буғдой униб чиқишига имкони бўлмаган ҳолатларда ҳам ёппасига суғориш, суғорилмаган ҳолатга нисбатан яхши натижа беради.\nЯна бир муҳим масала, бу ноябрь ва декабрь ойларида ғўза қатор ораларига кузги буғдой экилган далалардаги ғўзапоя масаласи. Буни ҳал этиш учун, қор ёққан ёки ер кучли музлаган даврларда техника ёрдамида ғўзапояни майдалаб сочиб юбориш лозим. Агарда кузги буғдой кеч экилган бўлса, қушлардан самарали ҳимоя қилиш мақсадида, ғўзапоя масаласини эрта баҳорда ҳал этиш мақсадга мувофиқ ҳисобланади. Шунингдек, ғўзапоя ёқилғи сифатида фойдаланиладиган ҳудудларда уни ноябрь ойларида йиғиштириб олиш самарали ҳисобланиб, кўчат сонига унча таъсир кўрсатилмайди.\nТажрибали фермерларга маълумки, деҳқончилик фаслларга қараб меҳнат қилишни, агротехника қоидаларини ўз муддатида ҳамда сифатли бажарилишини талаб этади. Шундагина ҳосилимиз мўл, юзимиз эса ёруғ бўлади.\nМаълумотни таҳрирлади: info - 8-08-2016, 08:19\nҒАЛЛАНИ ҚИШЛОВГА ТАЙЁРЛАШ Бу борада қачон, қандай тадбирларни амалга\nКузги бошоқли дон экинларидан мўл ҳосил олиш нималарга боғлиқ? Аввало, бунинг учун...\nҒалла униб чиққандан кейин 22–25 кун ичида туплаш фазаси бошланади. Агар туплаш...


Пахтакор туманида Пахта йиғим-терим ишлари уюшқоқлик билан бормоқда. » Пахтакор тумани ҳокимлиги расмий сайти\nПахтакор тумани ҳокимлиги » Янгиликлар » Пахтакор туманида Пахта йиғим-терим ишлари уюшқоқлик билан бормоқда.\nПахтакор туманида Пахта йиғим-терим ишлари уюшқоқлик билан бормоқда.\nВазирлар Маҳкамасининг 2021 йил 30 августдаги йиғилиш баёнида Ўзбекистонда 2021 йилги пахта йиғим-терими мавсуми учун минимал тарифлар эълон қилинди. Унга кўра, қўлда терилган ҳар килограмм пахта хомашёси учун биринчи теримда 1200 сўмдан, иккинчи теримда 1500 сўмдан кам бўлмаган миқдорда ҳақ тўланади.\n«Жорий йилда етиштирилган пахта хомашёсини нест-нобуд қилмасдан, уюшқоқлик билан қўл меҳнати ва терим машиналари ёрдамида териб олиш чоралари кўрилади. Пахта-тўқимачилик кластерлари, пахта хомашёси етиштирувчи фермер хўжаликлар ҳосилни қисқа фурсатда йиғиштириб олиш мақсадида белгиланган нархлардан кам бўлмаган ҳолда мустақил нарх белгилашлари тавсия этилади», дейилади Пахтакор тумани ҳокимининг қишлоқ хўжалиги бўйича ўринбосари Ғайрат Эшпўлатов сўзида.\nБугун туманимизнинг "Оқбулоқ” қишлоқ фуқаролар йиғини ҳудудидаги "JAMSHID-XURSHID dalasi” фермер хўжалиги Шерназаров Рустам раҳбарлигида 51 гектар майдонда етиштирилган пахта хосилини 150 нафардан ортиқ теримчилар билан терим ишлари олиб борилмоқда.\nМана бу йилги пахта йиғим-терим мавсуми бошланди маҳалладаги биз каби мавсумий ишчи бўлган фуқаролар учун яна бир қўшимча маблағ ишлаб топиш имкони дейди - Тожмаматовлар оиласидан Азиза. Бундан ташқари теримчиларни техник хавфсизлик қоидаларига риоя қилган ҳолда автобусда олиб бориб келишяпди.\nОчилова Дилфуза опа - Биз оилавий қизларим, келинларим билан биргаликда кунлик 400 килограмдан ортиқ пахта териб оиламизга 480 мингдан зиёд пул маблағ ишлаб топаяпмиз. Бугун терган пахтамизни пулларини этаси куни беришяпди. Бу маблағни қўшимча эҳтиёжларимиз учун ишлатамиз.\nДала четида теримчилар учун сув, чой, иссиқ овқат каби барча шароитлар ташкил этилган. Бундай шароитларни яратиб берган туманимиз ҳокими ва барча мутасаддиларга ўз миннатдорлигимизни билдирамиз.\nПахтакор туман ҳокимлиги Ахборот хизмат\nЎзбекистон Республикаси мустақиллигининг 30 йиллигига бағишлаб Сенотор ва депутатлар иштирокида давра суҳбати ташкил этилди.


Алюминий заводи яна кун тартибига чиқди\nТожикистон президенти Имомали Раҳмоновнинг Турсунзодадаги йирик алюминий заводининг ишлаб чиқариш қувватини ошириш ҳақида қилган чиқиши сурхандарëликларни жиддий хавотирга солиб қўйган кўринади.\nИ.Раҳмонов ушбу завод ўтган йили 379 минг 630 тонна алюминий ишлаб чиқаргани, жорий йилда ишлаб чиқариш 420 минг тоннага етиши кутилаётгани ҳақида баёнот берди.\nЎзбекистон жанубидаги вилоятларда яшовчи аҳолининг билдиришича, Тожикистондаги Турсунзода алюминий заводи атроф-муҳитга ва инсонлар ҳаётига катта зарар келтирмоқда. Тожикистон ҳукумати эса фуқароларнинг алюминий заводи хусусида Ўзбекистонда шовқин кўтарилаётгани ортида сиёсий сабаблар ётганини айтмоқда.\nЎтган асрнинг 80-90 йилларидан бошлаб Тожикистон алюминий заводи (ТАЗ) таъсирида Ўзбекистоннинг жанубий вилоятларида экологик вазият ёмонлашган. Бунинг натижасида ўсимлик ва ҳайвонот дунёси ҳам катта зарар кўряпти.\nСурхондарё вилоятининг Денов туманилик фуқароларнинг таъкидлашича, сўнгги йилларда полиз экинларидан, мевали дарахтлардан кўнгилдагидек ҳосил олиб бўлмаяпти.\nШунингдек, Сурхандарë вилояти аҳли орасида ўлим кўпайгани, эркакларнинг касалманд, аëлларнинг пуштсиз бўлиб бораëтганидан хавотир билдирмоқда.\nЎзбекистон матбуотида бу ҳақда бир неча бор мақолалар ëзилиб, унда Тожикистон ҳукуматининг фойда кетидан қувиб, одамларнинг соғлигига парво ҳам қилмаëтгани қайд этилган.\nКейинчалик Ўзбекистон парламентининг Қонунчилик палатасида мамлакатнинг жанубий вилоятларига Тожикистон алюминий заводи етказаётган экологик таъсирни ўрганиш бўйича махсус комиссия ташкил этилган эди.\n“Экосан” халқаро жамғармаси раиси Юсуф Шодиметов “Озодлик”ка берган интервьюсида ТАЗнинг Сурхондарë вилояти аҳлига салбий таъсири ортиб бораëтганини тасдиқлади.\nСўнгги маълумотларга кўра, ТАЗдан чиқаётган зарарли водород фторид моддаси Сурхондарёда меёрдагидан 2,5 баробаргача юқори бўлиб қолмоқда. Натижада касаллик ортиб боряпти. Жумладан, 2005 йилда аёллар ўртасида анемия 68,1 фоиз, бўқоқ 3,6 фоиз, ошқозон-ичак касалликлари 5,5 фоиз кўпайган.\nТожикистонлик мустақил кузатувчи Абдуғани Мамадазимов совет даврида ТАЗ юзасидан икки қўшни республика заррача ҳам ëқа ушламагани, аммо мустақил бўлгач, Тожикистон Ўзбекистон томонидан айбланиб келинаëтганини айтади\n“10 йилдан буëн бизни экологияга зарар етказаëтганликда айблашади. Фуқаролик уруши йилларида бизга ҳеч нарса дейишмаган эди. Аммо 2000 йилга келиб иқтисодий кўрсаткичларимиз ортавергач, ТАЗга қарши овозлар янграй бошлади. Ҳақиқатдан ҳам экологик муаммоларни олдини олиш лозим бўлса, унинг олдини олиш керак. Лекин Ўзбекистон ҳукумати бўрттириб гапирадиган даражада эмас”, - дейди А.Мамадазимов.


Деян Журжевич: “Жамоамиздан омад юз ўгирди” - PFС "Navbahor"\nДеян Журжевич: “Жамоамиздан омад юз ўгирди”\nCoca Cola Суперлига 14-тури доирасидаги “Навбаҳор” – “Қизилқум” (0:1) жамоалари ўртасидаги учрашувдан кейинги матбуот анжуманининг биринчи қисмида мезбонлар устози Деян Журжевич ОАВ ходимларининг саволларига жавоб берди.\nЯнги жамоангнинг ўз майдонидаги илк баҳсида мағлубиятга учраш аламли, албатта. Менимча, бугун яхши ўйнаган жамоа имкониятни бой берди. Меҳмонларнинг дарвозамиз томон йўллаган биринчи зарбаси голга айланди. Шу сабабли, бизга анча қийин бўлди.\nШогирдларим учрашувда бурилиш ясаш учун қўлларидан келганича ҳаракат қилишди ва уларга ўйин борасида ҳеч қандай эътирозим йўқ. Жамоани муҳим футболчилар тарк этишди. “Навбаҳор” янги мураббий қўл остида ҳаракат қилмоқда, таркибда янги ўйинчилар бор. Шу боис, жамоа ўйинида ўзгариш қилиш учун бироз вақт талаб этилади.\nЖаҳоннинг машҳур мураббийларидан бири бўлган Жозе Моуриньо жамоани яхшилаб ўрганиш учун 2 йил вақт керак бўлади, деган. Айни пайтда Ўзбекистонда трансфер “дарчаси” очилган ҳамда бизнинг сафимизга маҳоратли футболчиларни жалб этиш учун имкониятимиз бор. Аммо кўплаб яхши футболчиларнинг ўз клублари билан амалдаги шартномалари мавжуд. Шунинг учун биз ҳам қўлдан келганича, бир қатор янги ўйинчиларни таркибга қўшиб олдик.\nИккинчи давра баҳсларига 2 ҳафта давомида жиддий тайёргарлик кўрдик. Умид қиламанки, бу кейинги баҳсларда ўз мевасини беради.\nФутбол – кутилмаган ҳолатларга бой ўйин. Гоҳида яхши ўйин намойиш этиб ҳам мағлубиятга учрашинг, баъзида эса ёмон ўйнаб ҳам ютишинг мумкин. Бугун “Қизилқум” яхши ўйнаб, яхши ҳимоялана олди. Жамоамиздан эса омад юз ўгирди.\nЯна бир марта таъкидлайман, йигитлар ҳаракат қилишди. Аммо вазиятлардан фойдалана олишмади.\nМавсум – 2019: Голлар ва “пас”лар\nЖаҳонгир Меҳмонов:“Легионер маҳаллий йигитлардан икки, уч баробар кучли бўлиши лозим”\n“Навбаҳор” иштирокидаги ўйинлардаги голлар қайдномаси\nVAR тизими бўйича махсус ишчи гуруҳ Наманганга келди\nАҳмедов ва Козак жамоамиз машғулотларида қатнашишди\nФутзалчиларимиз 3-ўрин учун курашишади\nЖамоамиз машғулотларни давом эттирди\nФутзалчиларимиздан ярим финалнинг илк баҳсида мағлубият


vivo X70 Pro+'нинг техник жиҳатлари ҳамда қадоқ таркиби билан танишамиз - Terabayt.Uz\nvivo шу йилнинг апрель ойида X60 Pro+ смартфонини тақдим этган эди. Мана орадан саккиз ой ўтиб, компания X70 Pro+ қурилмасини тақдим этди. Камераларни ҳисобга олмасак, бир қарашда қурилманинг умумий техник жиҳатлари ўзгармаганга ўхшайди.\nЎҚИНГ: vivo V21 (5G)'нинг техник жиҳатлари ва қадоқ таркиби билан танишамиз\nҚурилманинг дисплейида ўзгариш бўлган, 6.78 дюймли дисплей 120Hz адаптив экран янгиланиш частотасини қўллаб-қувватлайди ҳамда у энди QHD резолюцияда.\nЯна бир янгиликлардан бири бу - смартфонга ниҳоят стерео динамик ўрнатилди. Шунингдек, энг катта ўзгаришдан яна бири X70 Pro+ чанг ва сувдан ҳимоя - IP68 стандартига эга бўлди. Авваллари vivo флагманлари стерео динамик ҳамда IP68 ҳимоясига эга эмас эди.\nБу гал Snapdragon 888 чипи Snapdragon 888+ билан алмаштирилди. Базавий хотира ҳажми эса 256ГБ гача кенгайди. Шунингдек, смартфоннинг аккумулятор сиғими ҳам оширилди ҳамда симсиз қувватланиш имконияти ҳам яратаилди.\nX60 Pro+ билан таққослаганда, янги моделнинг ҳажми ҳам катталашган. Смартфондаги кўплаб ўзгаришлар унинг нархига ҳам таъсир қилган. X70 Pro+ олдинги аволдга қараганда 15% га қимматлашган.\nvivo X70 Pro+'нинг техник жиҳатлари:\n> Корпус: 164.5х75.2х8.9мм, 209г; ИП68 сув ва чангдан ҳимоя стандарти.\n> Дисплей: 6.78 дюймли LTPO AMOLED дисплейи, 120Hz экран янгиланиш частотаси, 1500 нит ёрқинлик, 1440х3200 пиксел резолюция, 20:9 форма фактори, 517ppi зичлик.\n> Чипсет: Qualcomm SM8350 Snapdragon 888+ 5G (5 nm): Саккиз ядроли (1x3.0 GHz Kryo 680 & 3x2.42 GHz Kryo 680 & 4x1.80 GHz Kryo 680; Adreno 660.\n> Хотира: 8/256ГБ, 8/256ГБ, 12/256ГБ, 12/512ГБ; УФС 3.1.\n> ОТ/Дастурий таъминот: Android 11, Funtouch OS 12 (халқаро), OriginOS 1.0 (Хитой).\n> Камера: Асосий камера: 50МП, f/1.6, 1/1.31“, 1.2µм, PDAF, лазер АФ, OIS; Ультракенг камера: 48МП, f/2.2, 14мм, 114˚, 1/2.0“, 0.8µm, АФ, гимбал OIS; Телефото: 12МП, f/1.6, 50мм, 1/2.93“, 1.22µm, PDAF, OIS, 2х оптик зум; Телефото: 8МП, f/3.4, 125мм, 1/4.4“, 1.0µm, PDAF, OIS, 5х оптик зум.\n> Селфи камера: 32МП, f/2.5, 26мм (кенг), 1/2.8“, 0.8µm.\n> Видео ёзув: Асосий камера: 8К@30 кадр/сек, 4К@30/60 кадр/сек, 1080п@30/60 кадр/сек, gyro-EIS, HDR10+; Селфи камера: 4К@30 кадр/сек, 1080п@30 кадр/сек.\n> Аккумулятор: 4,500 мАс; 55 ватт қувватлаш технологияси, 50 ватт симсиз қувватланиш имконияти, ўзидан қувват бериш имконияти.\n> Бошқа: Бармоқ изи сканери (экран остида, оптик) NFC, стерео динамик.\nX70 Pro+ катта чиройли қутида сотилади. Қути тўқ кулранг рангда бўлиб, унинг ўртасида қурилманинг номи ҳамда Zeiss логотипи туширилган.\nҚадоқда барча керакли аксессуарлар мавжуд. Мисол учун, 66 ваттлик қувватлаш адаптери, USB-C кабели, аудио жек учун адаптери, қулоқчинлар ҳамда юқори сифатли ғилоф қутидан ўрин олган.


“Йилнинг энг яхши ўрта тиббиёт ва фармацевтика ходими” танлови ғолиблари «Соғлиқни сақлаш аълочиси» бўлди - zarnews.uz\nПойтахтимизда 12 май – Халқаро ҳамширалар куни муносабати билан «Йилнинг энг яхши ўрта тиббиёт ва фармацевтика ходими» танлови бўлиб ўтди.\nМуҳими, бу йилги танлов коронавирус тарқалишининг олдини олиш мақсадида ноанъанавий тарзда бўлиб ўтди. Яъни, танловнинг республика босқичида барча вилоятлар, республика тиббиёт ходимлари, жамоатчилик вакиллари студияларда онлайн тарзда иштирок этди.\n- Бу йил халқаро ҳамширалар куни арафасида «Соғлиқни сақлаш тизимида олиб борилаётган ислоҳотларни изчил давом эттириш ва тиббиёт ходимларининг салоҳиятини ошириш учун зарур шарт-шароитлар яратиш тўғрисида»ги Президент фармони имзолангани қўшалоқ байрам бўлди, - дейди Соғлиқни сақлаш вазири ўринбосари Элмира Боситхонова ўрта тиббиёт ходимларини касб байрами билан қутлар экан. – Унга кўра, шу йил 1 июлдан бошлаб 10 мингта, 2022 йил 1 январдан бошлаб яна қўшимча 10 мингта ўрта тиббиёт ходимлари штатлари ажратилади. Шу йил 1 июлдан бошлаб ҳамширалик иши ўзини ўзи банд қилган шахслар шуғулланиши мумкин бўлган фаолият турлари рўйхатига киритилади. Шу ва шу каби кўплаб янгиликлар мамлакатимизда фаолият олиб бораётган 320 мингдан зиёд соҳа ходимлари учун эътибор ва эътироф демакдир.\nЖорий йил мазкур танловнинг нафақат биринчи, балки иккинчи ва учинчи ўрин олган ғолибларга ҳам «Соғлиқни сақлаш аълочиси» кўкрак нишони берилиши кўзда тутилган. 13 номинация бўйича тақдирланган ўрта тиббиёт ходимлари танловнинг муассаса, шаҳар, туман, вилоят босқичларида қатнашган 3 мингга яқин иштирокчилар орасидан танлаб олинган. Улар орасида уч нафар самарқандлик ўрта тиббиёт ходимлари ҳам бор.\n- Ҳеч эсимдан чиқмайди, бир куни қабулга юзлари кўкариб кетган, оғир аҳволдаги болани олиб келишди, - дейди «Йилнинг энг яхши муолажа ҳамшираси» номинациясида 3-ўрин соҳибаси, Жомбой туман тиббиёт бирлашмаси болалар бўлими ҳамшираси Орзигул Ташанова. – Врач қабулига боргунча аҳволи ўзгариб бораётган эди. Унга дарҳол ўша ернинг ўзида биринчи ёрдамни кўрсатишга тўғри келди, болакай тугма ютиб борган экан. Бартараф этганимиздан сўнг шу ернинг ўзида унга жавоб берилди. Айтмоқчиманки, кези келганда ҳамшира энг биринчи ёрдамни кўрсатишга ҳам тайёр туриши керак. 20 йиллик фаолиятим давомида бундай ҳодисаларга кўп дуч келганман.\nШунингдек, вилоятимиздан Пахтачи туман тез тиббий ёрдам бўлими фельдшери Шермўмин Ҳасанов, вилоят ОИТСга қарши курашиш маркази эпидемиолог-врач ёрдамчиси Азиза Шарипова ҳам турли номинацияларда фахрли ўринни эгаллади. Уларга танлов стауэткаси, диплом, қимматбаҳо эсдалик совғалари топширилди.\nШунингдек, анжуман давомида вилоят соғлиқни сақлаш бошқармаси, соғлиқни сақлаш ходимлари касаба уюшмаси республика кенгаши томонидан бир гуруҳ фаол ўрта тиббиёт ходимлари тақдирланди.\nТеглар: соғлиқни сақлаш ҳамшира\nБайрам кунлари барча даволаш муассасаларида туну кун навбатчи бригадалари ташкил этилди\nТекширувларни юзаки ўтказган ҳамшираларга чора кўрилади\nҚандай касалликка чалинган болалар онлайн таълим олгани маъқул?


ЗИЛЗИЛАДАН СЎНГ, ВАЙРОНА ИЧИДА ҚОЛГАН БЎЛСАНГИЗ.. (қисқа тавсиялар) — Фойдали мақолалар — Maslahatim.uz\nЗИЛЗИЛАДАН СЎНГ, ВАЙРОНА ИЧИДА ҚОЛГАН БЎЛСАНГИЗ.. (қисқа тавсиялар)\n17/09/2016 Маъмурият 1 Комментарий бало-офат, ер қимирлаш, қисқа тавсиялар\nАвваламбор, Оллоҳ сақласин.\nВайрона ичида қолган бўлсангиз эсанкираб қолманг, атрофни зулмат қамраган, совуқ, зах, очлик, ташналик, танангизни босган нарса, жароҳат ва мажҳуллик қийнаётган бўлса ҳам, ўзингизни дадил тутинг. Оллоҳни зикр этиб, ундан мадад сўранг. Ёдингизда бўлсин, бундай ҳолатда омон қолишингиз асосан сизнинг руҳий ҳолатингиз, иродангиз, рўшноликка бўлган комил ишончингиз, тегишли билим ва кўникмаларингизга боғлиқдир;\nОёқ-қўлингизни аста халос этишга уриниб кўринг. Сизга халал бераётган бўлса ҳам, тош, ғишт, ғўла каби жисмларга тегманг. Чунки бундай нарсалар устингизда муаллақ осилиб қолган плитани мувозанатда сақлаб турган бўлиши мумкин;\nОёқ-қўлингизни халос эта олган бўлсангиз, қулай ҳолатни қабул қилинг;\nАгар устингизда қутқарув ишлари олиб борилаётган бўлса, ёнингиздаги уюмни бартараф этишга уринманг. Ундан кўра, вақти-вақти билан овоз чиқариб туринг, устингизда муаллақ осилган плита остидаги бўшлиққа тош, ғўла каби нарсаларни жойланг;\nАгар сиз жойлашган жой тор бўлса, имкон қадар ҳаракатсиз ётинг, акс ҳолда сиз жон сақлаётган маконда чанг кўтарилиб, чиқиндига тўлади;\nКуч-қувватингиз ва макондаги кислород миқдорини тежанг. Ёрдам келишини умид-ла кутинг. Ер такрор қимирлашига тайёр бўлинг.\n© Шокир Далимов\nИммунитетни ошириш учун 2 тавсия\nҲаётнинг олтин қоидалари\nАЖОЙИБ ҲОЗИРЖАВОБЛИК…. ;)\n← Ўзбекистон ёшларига хат (Долзарб)\nИшчанлик ва хотирани тиклаш учун нима ейиш керак? →\nЗИЛЗИЛАДАН СЎНГ, ВАЙРОНА ИЧИДА ҚОЛГАН БЎЛСАНГИЗ.. (қисқа тавсиялар): 1 комментарий\n17/09/2016 в 10:08 пп\nShunisi yetmay turuvdi!!!


"Abduhamid Parda. Tanlangan asarlar. 1-jild. Visol" китоби, Abduhamid Parda\nШоир Абдуµамид Парданинг шеърлари самимият билан йўғрилган. Янги «Висол» тўплами асосан лирик шеърлардан иборат. Уларда инcон қалбининг ранг-баранг жилолари шоирона ифода этилган. Ғазал ва мухаммас йўлида битилган ашъорлар шоирнинг мумтоз адабиётимизга меҳр-муҳаббати ҳосиласидир.\n«Висол» тўплами дилрабо шеърият мухлисларига манзур бўлади, деган умиддамиз.


МИССИОНЕРЛИК ЖАҲОЛАТГА ЕТАКЛАЙДИ — Zamaxshariy.uz\nМИССИОНЕРЛИК ЖАҲОЛАТГА ЕТАКЛАЙДИ\n17 ноября, 2017 admin Без рубрики\nБугунги глобаллашув замонида инсонлар орасида бошқа динни тарғиб қилиш, инсон қалби ва онгини забт этишга, ўз динидан воз кечишга қаратилаётган миссионерлик ҳаракати авж олмоқда. Марказий Осиё халқлари орасида миссионерлик ҳамда ўз моҳиятига кўра унинг таркибий қисми бўлган прозелитизм кўп учрамоқда. Бугунги кунда миссионерликни христианлик динининг протестантлик оқимида вужудга келган айрим секта, диний ташкилотлар ғояларини “Евангел христиан баптистлари”, “Исо Масиҳ” прозелитик гуруҳлари, Буддизмда “Кришнани англаш” диний ташкилоти харакатида кенг тарғиб этилиши фаолиятида кўриш мумкин.\nЁшларимиз онгига таъсир ўтказишга ҳаракат қилаётган яна бир миссионерлик оқими «Иегово шоҳидлари»дир. Ушбу оқимга Чарльз Тейз Рассел (1852-1916) томонидан асос солинган. Оқимнинг диний таълимоти унинг етти томлик «Муқаддас ёзувларни ўрганиш» китобига асосланади. Ушбу оқимга мансуб ёшлар ҳар қандай давлат мадҳиясини ижро этишдан, армияда хизмат қилишдан ва сайловларда қатнашишдан бош тортишади. Иеговочиларнинг қон қуйишга қаршилик кўрсатишлари натижасида эса беморлар ҳалок бўлган ҳолатлар учрамоқда.\nТашкилот бугунги кунда дунёнинг 230 дан ортиқ давлатларида фаолият олиб бормоқда. Жумладан, Марказий Осиёда «Иегово шоҳидлари» диний ташкилотининг биринчи жамиятлари ўтган асрнинг 50-йилларида пайдо бўлган ва норасмий равишда фаолият кўрсатиб келган. Республикамизда уларнинг 2 та ташкилоти Фарғона ва Тошкент вилоятларида 1994 йилда расман рўйхатга олинган эди. Улар 1999 йилда қайта рўйхатдан ўтиб, фаолият кўрсатган бўлсада, ғайриқонуний ҳаракатлари учун тугатилган. Маълумотларга кўра, 2012 йилда дунё бўйича “Иегова шоҳидлари” ташкилотининг 7,7 млн аъзоси бўлган. Улардан 700 мингдан зиёди миссионерлик фаолияти билан бевосита шуғулланади. Ташкилотнинг ҳар бир аъзоси кунига олти соат диний даъват билан шуғулланиши лозим. Ташкилотнинг миссионерлар тайёрлайдиган “Галаад” номли маркази мавжуд. Бу марказ АҚШ нинг Нью-Йорк шаҳрида жойлашган. Ушбу марказда ташкил этилган беш ойлик курсларда бутун дунёдан келган миссионерлар таҳсил олишади. Иегово Шоҳидлари миссионерликка катта эътибор берадилар. Жамоа пайдо бўлган даврдан бошлаб асосан уйма-уй юриш ва адабиётлар тарқатиш билан ўзларига янги эътиқодчилар жалб қилишни бошлаган. Ҳозирги кунга келиб миссионерлик билан шуғулланувчи аъзолар сони 700 мингдан ошиб кетган. Миссионерлик фаолиятини молиявий қўллаб қувватлаш ва адабиётларни нашр этиш учун “Қўриқчи минора, библия ва брошюралар жамияти” (1882 йил) тузилган. Инжилнинг маҳаллий тил ва лаҳжаларга таржима қилиниши ва текинга тарқатилиши ташкилот ҳаракатининг энг бошида келмоқда. Бундан ташқари даъват қилинаётган шахсларнинг савиясига мос китоб, рисола ва шу кабиларни етказишга катта аҳамият берилади. Ташкилот томонидан 25 млндан зиёд ададда “Қўриқчи минора”, “Уйғонинг” журналлари нашр этилмоқда. Бундан ташқари ташкилотнинг “Фарзандларингизга таълим беринг”, “Сиз Худонинг дўсти бўлишингиз мумкин”, “Ҳақиқий имон қалбда бўлади”, “Яҳовага қайтинг” номли даврий журналлари ҳам чоп этилмоқда. 2006 йилдан “Қўриқчи минораси” журналини ўзбек тилида ҳам чиқариш бошланди. Ушбу нашрлар асосан миссионерлик фаолиятини ривожлантиришга қаратилгани учун уларни юртимиз ҳудудига олиб кирилишига йўл қўйилмайди.\nМиссонерлик фаолиятини Иегово Шоҳидлари асосан тўрт босқичда амалга оширадилар:\nДаъватларга заррача бўлсада мойиллик билдирган, “қизиққан” одамларни қидириш;\nУларни таълимотни қабул қилишга тайёрлаш;\nДаъват қилинаётган одамнинг онгига Библия курслари ва унинг матнини ўрганиш орқали диний таълимотларини сингдириш;\nПрозелитларни сув билан чўқинтириш, уларни тарғиботчилик (миссионерлик) фаолиятига тайёрлаш.\n“Иегова шоҳидлари” ўз фаолиятларини амалга оширишда интернетнинг ижтимоий тармоқларидан фаол фойдаланмоқда. Ташкилотнинг www.jw.orgинтернет сайти дунёнинг 784 хил тилида фаолият олиб бормоқда.\nШу ўринда таъкидлаш жоизки, республикамизда расман рўйхатдан ўтиб фаолият кўрсатаётган ноисломий диний конфессияларга мансуб жамоалар талайгина. Умумий аҳоли сонининг 3-4 фоизини ташкил қиладиган фуқаролар учун шунча имконият яратиб берилгани қонунларимиз нечоғлик демократик тамойилларга асосланганининг исботидир. Бироқ қонунларимизни нодемократик деб жар солаётган миссионерларнинг даъволари одамларни чалғитиш, уларнинг кўнглига ғулғула солишдан бошқа нарса эмас. Шунинг учун Адлия вазирлиги ва Вазирлар Маҳкамаси ҳузуридаги Дин ишлари бўйича қўмита томонидан диний ташкилотларни давлат рўйхатидан ўтказишда уларнинг фаолиятини ҳар томонлама ўрганиш ҳамда раҳбарлари ва аъзоларининг амалдаги қонунларга оғишмай амал қилишларига алоҳида эътибор берилмоқда.\nДин, унинг моҳияти, инсон ва жамият ҳаётидаги ўрни ҳақида чуқур маълумотга эга бўлмаган одамлар фикрини ўзгартириш, уларга бир динни ёмон кўрсатиб, бошқасини яхши деб талқин қилиш ҳамиша осон. Миссионерлар асосан таъсирчан ваъзлари орқали айнан билимсиз кишиларни чалғитишга ва таклиф этилаётган динни қабул қилишга даъват этадилар. Оқибатда эса оми инсонлардан ташкил топган турли секталар, оқим ва диний жамоалар мамлакатда тартибсизликларни келтириб чиқаради.\nМаълумки, давлатимизда дунёвий давлат сифатида барча фуқароларнинг виждон эркинлигини таъминлаш, диний бағркенглик ва ўзаро ҳамжиҳат бўлиб яшаши, тинчлиги ва барқарорлигини таъминлаш мақсадида “Виждон эркинлиги ва диний ташкилотлар тўғрисида”ги қонун қабул қилинган. Унда динлар хилма-хиллиги, миллий қадриятлари уларнинг маънавий ҳаётининг ажралмас қисми эканлиги ҳисобга олинган, чунки мамлакатимизда 130 дан ортиқ турли миллат вакиллари тинч-тотув истиқомат қилиб келмоқда.\nОхирги пайтларда минтақамизда миссионерлик ва прозелитизм ҳаракатлари жиддий муаммо бўлиб келаётган фаолиятлардан бири бўлиб у ОАВларда ҳам тез-тез акс эттирилиб келинмоқда. Мазкур фаолият қонуний тақиқланган, лекин миссионерлик ва прозелитик ҳаракатлари кишиларни турли услуб ва воситаларда ўз диний ақидаларини сингдиришга, ўзгартиришга интилмоқдалар Унинг моҳиятини, аянчли оқибатини тушунмаётган айрим кишилар ушбу ҳаракатларга аралашиб турли оқимларга кириб кетмоқдалар. Бундай (миссионерлик ва прозелитизм) оқим ва ҳаракатлар домига билим савияси пастлиги, моддий манфаатга ўч, маънавий қашшоқ ва дунёқараши тор, ўзлигини англамаган кишилар тушиб қоладилар. Ва бу ҳатти-ҳаракатлари қандай оқибатларга олиб келишини ўз вақтида англаб етмайдилар.\nШуни айтиш лозимки, миссионерларнинг бу ҳатти-ҳаракатлари бошида узоқ вақтни мўлжаллаган, муайян мақсадни кўзлаётган геосиёсий кучлар ва дунёга гегемонлик қилишга интилаётган ҳаракатлар ётганлигини ҳалқимиз англаб олиши зарур.\nДарҳақиқат, миссионерликка қарши кураш асрлар давомида шаклланган диний-миллий қадриятларга эга мамлакатлар учун энг долзарб масалалардан бири бўлиб қолмоқда. Мамлакатимизда ҳам бу борада тизимли ишлар олиб борилмоқда. Бу курашнинг моҳияти фикрга қарши фикр, ғояга қарши ғоя, жаҳолатга қарши маърифат билан курашиш тамойилида ўзининг ёрқин ифодасини топган. Жойларда аҳоли ўртасида диний экстремизм ва терроризмга қарши ва диний вазиятни соғломлаштиришга қаратилган турли маънавий-маърифий ишлар олиб бориляпти.\nДиннинг асл моҳиятини тушунмаслик, инсон ва жамият ҳаётидаги ўрнини тўғри баҳолай олмаслик жаҳолатга олиб келади. Шу сабабли унга қарши маърифат билан курашиш, фуқароларимизнинг ҳар томонлама чуқур билимга эга бўлишларига эришиш, таълим муассасаларида ёшларга дин ҳақида илмий асосланган билимлар бериш, диний қадриятлардан маънавий-маърифий мақсадларда фойдаланиш миссионерликнинг олдини олишда муҳим аҳамиятга эга.\nТабиийки, инсон табиати ахборот олишга мойил. Ўз вақтида тўғри ахборот етказиб берилмаса, жамиятда ғоявий бўшлиқ пайдо бўлади. Бундай эҳтиёж маърифат, тўғри йўлга бошловчи ғоя билан қондирилмаса, четдаги ёвуз кучлар шу заҳоти ишга тушади. Ёшларни заҳарлашга киришади. «Ёшларнинг онгида қандай кайфият устунлигини айтсанг, мен сенга кейинги авлоднинг табиати қандай бўлишини айтиб бераман», – деган эди инглиз сиёсий арбоби Эдмунд Берк. Шу нуқтаи назардан миссионерларнинг ёш авлод онгини эгаллаш, назорат қилишни кўзлаб иш юритаётгани барчамизни янада сергакроқ бўлишга ундайди.\nБинобарин, дунё миқёсида, ғоявий-мафкуравий таҳдид сифатида намоён бўлаётган миссионерлик фаолиятини ўз ўрнида англаш, улардан доимо огоҳ бўлиш, мазкур ҳаракатларни ўз вақтида бартараф этиш бугунги куннинг долзарб муаммоси эканлигини ҳар биримиз англашимиз лозим.\nҲасанбоев Ў. Ўзбекистонда давлат ва дин муносабатлари: Диний ташкилотлар, оқимлар, мафкуравий курашнинг долзарб йўналишлари. – T.:”Тошкент ислом университети” нашриёт-матбаа бирлашмаси, 2014.88б.\n Очилдиев А., Нажмиддинов Ж. Миссионерлик: моҳият, мақсадлар, оқибатлар ва олдини олиш йўллари. –Т.:”Тошкент ислом университети” нашриёт-матбаа бирлашмаси, 2009. -Б.70.\n Ўша манба. -Б.71.\n “Виждон эркинлиги ва диний ташкилотлар тўғрисида”ги Қонун 1998 йил қабул қилинган, 23 моддадан иборат.\n Маънавий таҳдидлар: миссионерликва прозелитизм (моҳияти, келибчиқиши, шакллари, муаммолари). – Тошкент, Мовороуннаҳр, 2011. 36- бет.\nPrevious Post:ТИНЧЛИК ОСОИШТАЛИКНИНГ ҚАДРИГА ЕТАЙЛИК\nNext Post:“ОММАВИЙ МАДАНИЯТ” — МАДАНИЯТИМИЗ КУШАНДАСИ


босқичи 6 иштирокчи ўртасида кечди. 1-ўрин: Отамуродов Дониёр -ноутбук; 2-ўрин: Эсонмуродова Лайло-ноутбук; 3- ўрин: Нематов Миршод-планшет ...\nдоимийлиги» («Persistence of Chaos») деб атади. Аукционга қўйилган ноутбук учун охирги таклиф этилган ставка — 1,2 миллион доллар, деб ёзмоқда ... 1,2 миллион доллар, деб ёзмоқда «Kp.ru».Харидорлар нима мақсадда бу ноутбукни сотиб олишмоқчи — бизга қоронғу. Рассомнинг таъкидлашича, токи ...\nяратувчилари учун мўлжалланган. Янги серия шахсий компьютерлар, ноутбуклар, мониторлар ва Windows Mixed Reality гарнитурларини ўз ичига ... Windows Mixed Reality гарнитурларини ўз ичига олади. Acer ConceptD ноутбуклари ва ШКлари шовқинсиз ишлаши ва максимал маҳсулдорлик ва жараёнларнинг ...\nМиллий кенгаши вице-президенти Марина Кароббио ноутбукнинг портлаб кетишидан жароҳат олди. Бу ҳақда «The Local» хабар берди. Воқеа ўтган ҳафтада содир бўлган. Вице-президентга қарашли ноутбук ...\nноутбук билан содир бўладиган нохуш ҳолатлардан бири — унинг устига (клавиатурасига) бирор суюқ модданинг тўкилиб кетишидир. Айниқса, бу ҳолат ... яхшилаб билиб олиш лозим. Аввал аниқлаштириб олайлик: ноутбукка қандай турдаги суюқлик тўкилиши мумкин? Чой, қаҳва, шарбат, газли ...\nўрнатилганида, деб хабар беради «Hi-tech.mail.ru». Шунингдек, ноутбукнинг ички хотираси 6 терабайтга тенг. «ThinkPad P52» 15,6 дюймли ... тенг. «ThinkPad P52» 15,6 дюймли 4K дисплей билан жиҳозланган. ноутбук саккиз ядроли сўнгги авлод «Intel Xeon» процессорида ва «NVIDIA ...\nкетиш барча ноутбукларда учрайди, айниқса, эскиларида. Вақт ўтиши билан ноутбукнинг совитиш тизими компонентларнинг қизишига қарши туриб бера олмай қолади, ... қола бошлайди.Хўш, носозлик сабаблари нимада, қандай чора кўрилади?ноутбук совитиш тизимида тўпланган чангноутбук қизиб кетишининг бош сабабчиси ...\nижтимоий тармоғи бош директори Жек Дорси ноутбукдан фойдаланмаслигини маълум қилди. Бу ҳақда у Сиднейда бўлиб ўтган анжуманда сўзлаб берган, деб хабар беради «NV.ua». Янгиликлар мухбири ... хабарларни матнга ўгирадиган функцияларни маъқул кўради. Бироқ Дорси ноутбукдан хавфсизлик нуқтаи назаридан эмас, балки шунчаки иш ва яшаш тарзида ...\nюборилган бир пиёла сув ёки қаҳва ноутбук учун ҳар доим ҳам ҳукм бўлавермайди. Тезроқ ҳаракат қилсангиз, компьютерни қутқариб қолишингиз мумкин. «Daryo.uz» бундай пайтда қандай ... унча узоқ давом этмаган ҳоллардагина фойдали бўлиши мумкин. Агар ноутбук электр тармоғига уланган бўлса, уни тезда тармоқдан узиб қўйинг! Аввало ...\nбосма клавиатура ўрнига қўшимча OLED экрани билан жиҳозланадиган ноутбукни патентлади. Америка компанияси патентни рўйхатдан ўтказишга 2015 ...


АЖРАШГАЧ, БОЛАЛАРДАН АЛАМИНГИЗНИ ОЛМАНГ! | Суғдиёна биринчи аёллар электрон журнали\nАжрим... Оилага рахна солаётган муаммоларнининг чорасиз ечими топилди гўё. Собиқ хотин, собиқ эр энди ҳаётлари изига тушишидан умид қилади. Бироқ бир ҳақиқат борки, тан олмасдан илож йўқ: собиқ ота-она, собиқ фарзанд бўлмайди. Шу сабабдан ҳам дарз кетган турмушнинг мушти норасидаларнинг бошида айланади. «Менинг оилам» саҳифасида аламзада оналар, оталар ва бувилар мавзусини таҳлил қиламиз.\n«Собиқ эрим уйланса, ўғлимни унутади...»\nБизнинг фикр: — Сир эмаски, оиласи ажрим ёқасига келиб қолган кўпчилик аёллар болалар воситасида турмушларини сақлаб қолишга муваффақ бўлишади. Эркакларда ҳам бу каби қараш бўлиши мумкин. Қачонки, оиласини асраб қолиш истаги кучли бўлса, айниқса, ажрим эркакнинг айби туфайли юзага келса. Улар бундай вазиятда хатосини тан олиб, аёлидан узр сўрашдан кўра, боласига меҳр кўрсатиб, хотинини қароридан қайтаришни маъқул кўришади. Масаланинг яна бир томони борки, аёл фарзандларини етаклаб уйдан чиқиб кетгач, зурриёдларидан бутунлай айрилиб қолиш ҳисси эркакни қўрқувга солади. Шунинг учун ҳам илк даврда болалари билан кўпроқ учрашишни, фарзандлари ундан узоқлашиб кетмаслигини исташади. Аёллар ажримнинг илк даврларида ота-бола(лар) учрашувларини табиий қабул қилиб, уларнинг кўришиб туришига қаршилик билдирмасликлари муҳим роль ўйнайди. Алам устида ота-бола муносабатларини совутсангиз, кейинчалик бундан афсусланишингиз тайин. Доим ёдингизда тутинг, собиқ эрингиздан кўрган жабру зулмда, турмушингиздан ажрашишингизда болаларнинг айби йўқ. Уларнинг отаси билан мулоқот қилишига бўлган ҳаққини аламингизни босиш йўлида сарфламанг. Болаларни кўрсатмаслик орқали собиқ эрдан ўч олишни хаёлингизга келтирманг. Бу — ажрашган аёлларнинг энг катта хатоси.\n«Фарзандларимга мени ёмонлашади...» — Эрим билан уч йил олдин ажрашганмиз. Бир ўғил, бир қизимиз бор. Аввалига ҳаммасини келишиб олгандик. Ўғлимнинг харажатлари собиқ эримнинг гарданида, қизимники менда эди. Шу туфайли алиментга ҳам бермагандим. Хато қилган эканман. Собиқ эрим бир йилгина келишувга амал қилди. Уйланиб олгач-ку, мажбуриятларини бутунлай унутди. Энг алам қиладигани, пул жуда зарур пайтда минг бир баҳона тўқийди-ю, болаларни уйга олиб кетганида керак-керакмас совға-саломлар қилади. Ундан кўра боғчанинг пулини тўлашсин, дори-дармонларига қарашсин. Йўқ! Атай кўзга кўринадиган чиройли кийимлар, ўйинчоқлар билан болаларни алдайди. Шу йўл билан фарзандларимга мени ёмон кўрсатмоқчи. Қайнонам-ку, қизимни ўзига оғдириб олган. Бироз қаттиқроқ гапирсам, «Бувимга кетаман», деб йиғлаб қолади. Асли ниятлари бир боламни мендан тортиб олиш. Янги келинининг бўйида бўлмаяпти-да. Шунга неваралари керак бўлиб қолди энди. Охири болаларимни кўрсатмасликка мажбур бўлдим. Боғча опаларига ҳам мендан бошқага болаларни бериб юбормасликни тайинладим. Янги йил байрамида эрим боғчага бориб, роса тўпалон қилибди. Шу қилгани учун ҳам энди умуман учрашишларига йўл қўймайман.\n«Ажрашдик, тамом! Онаси нима қилса қилаверсин», деманг! Пуштикамарингиздан бўлган фарзандингиз билан муносабатларни асраб қолинг. У сизнинг илк муродингиз, орингиз, ғурурингиз. Бола онаси билан қолди дегани, сизнинг масъулиятингиз енгиллашди дегани эмас. Аксинча, масъулиятингиз янада ошди. Онанинг ҳам, отанинг ҳам бола парвариши ва тарбиясида ўрни бир хил. Фарзандлар тақдирини «сенсолар» қилманг. Ажрашган бўлсангиз-да, улар иккингизнинг ҳам келажагингиз. Собиқ келинингиз невараларингизни дунёга келтирган аёл. Унга бўлган аламингизни ичингизга ютинг, асло болаларга сочманг. Болалардан фойдаланманг. Икки ўртада невараларингиз гап ташувчи бўлмасин. Бунинг зарарингизга ишлаши эҳтимоли юқори. Болалар икки хил тарбия топмасин. Онасининг тарбия борасидаги қоидаларини йўққа чиқариб, ўзингизча уларни тарбиялашга уринманг. Мувозанатни ушланг. Шунда невараларингиз бетарбия бола бўлиб улғаймайди. Моддий муаммоларни болалар иштирокида ҳал қилманг. Фарзандларингиз пул билан боғлиқ масалаларга сабабчи санамасин ўзларини. Бу уларнинг руҳиятига катта зарба бўлади. Энг муҳими, фарзандларингиз оила муқаддаслигини англаб улғайсин. Эртага сизнинг хатоларингизни такрорламаслиги учун бу муҳим!\nМУХЛИСАTwitter НравитсяSocButtons v1.5


31 Мар 2020 2160\nМамлакатимизнинг қайси ҳудудларида коронавирусга чалинган беморлар даволанишмоқда, улар қайси ҳудудлардан? Шу ҳақда Соғлиқни сақлаш вазирлиги матбуот хизмати қуйидагича хабар берди:\nЖумладан, Фарғона вилоятида коронавирус инфекциясига чалинган 26 нафар бемор вилоят юқумли касалликлар шифохонасида даволанмоқда. Фарғона ушбу кўрсаткич билан Тошкент шаҳридан кейинги ўринда туради. Уларнинг 9 нафари фарғоналик. Қолган 4 нафари андижонлик, 1 нафари жиззахлик, 3 нафари самарқандлик,7 нафари пойтахтлик, 2 нафари Тошкент вилоятидан. Касалликка чалинганларнинг 17 нафари шу йилнинг 25 март куни битта рейсда Туркиядан Фарғонага чартер рейсда келишган йўловчилар орасида аниқланган. Шу куниёқ улар стационар карантинга олиниб, касаллик тасдиқлангач ихтисослашган тиббиёт муассасасига ўтказилган.\nНаманган вилоятида эса 15 ҳолатда ушбу инфекция аниқланган. Уларнинг 13 нафари 12 ва 13 март кунлари Туркия сафарида бўлиб қайтишган икки нафар коронавирус инфекцияси билан касалланган фуқародан юқтириб олишган. Айни пайтда беморлар вилоят юқумли касалликларга ихтисослашган шифохонада даволанишмоқда. Илгари хабар берганимиздек, бир нафар бемор вафот этган.\nБухоро вилоятида 8 нафар, жумладан, Андижон ва Самарқанд вилоятларидан 2 нафардан, Қорақалпоғистон Республикаси, Сурхондарё вилояти ҳамда Тошкент шаҳри ва Тошкент вилоятидан 1 нафардан бемор даволанмоқда. Уларнинг 4 нафари 22 март куни Истанбул – Бухоро чартер рейсида ва яна 4 нафари эса 24 март куни Москва – Бухоро чартер рейсида келган ва карантинга олинган, касаллиги тасдиқланиб, вилоят юқумли касалликлар шифохонасида даволанишмоқда.\nБундан ташқари, юқорида таъкидлаганимиздек, Москвадан чартер рейсида келиб, касаллиги тасдиқланган 2 нафар бухоролик пойтахтимизда ва 22 мартда Москвадан чартер рейсида Урганчга учган бир нафар ушбу вилоят фуқароси Хоразм юқумли касалликлар шифохонасида даволанмоқда.\nАйни вақтгача уч нафар қашқадарёликда ушбу инфекция аниқланган. Шундан бемор билан мулоқот орқали ушбу инфекцияга чалиниб бир нафар фуқаро вилоят юқумли касалликлар шифохонасида даволанаётган бўлса, қолган 2 нафари 21 март ва 28 март кунлари Москвадан келган шаҳрисабзлик ва яккабоғлик фуқароларда аниқланган. Улар пойтахтимиздаги Вирусология илмий текшириш институти клиникасида муолажа олишмоқда.\n6 Мая 2020 2209\n6 Мая 2020 1658\n6 Мая 2020 1524\n1 Мая 2020 1081


Қашқадарёлик аёл келини ва икки яшар неварасини шафқатсизларча пичоқлаб ўлдирди… - 3 Сентября 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nПонедельник, 23.09.2019, 23:49\nГлавная » 2019 » Сентябрь » 3 » Қашқадарёлик аёл келини ва икки яшар неварасини шафқатсизларча пичоқлаб ўлдирди…\nФожиа Қашқадарё вилояти Ғузор тумани «Янгикент» қишлоғида содир бўлди. 50 ёшли аёл ўгай ўғлининг хотини, яъни, худди шундай ўгай келини ҳамда унинг икки ёшга етиб-етмаган гўдагини ярим кечаси соат тахминан 02-03 ларда келин яшайдиган уй ичкарисида пичоқлаб ўлдирган. Айрим манбаларда айтиладики, келиннинг танасида тиғ тегмаган жойнинг ўзи қолмабди.\nКелин ва неварани ўлдирган-у, қайнона жасадларни қалин кўрпага ўраб ташқарига чиқиб кетган. Қотил қайнонанинг қариндошлари айтишдики, аёл ва ўгай келин ўртасида тез-тез жанжаллар юзага келиб тураркан.\n— Бу оилада бир неча ўғил фарзандлар бор, — дейди қариндошлардан бири. — Ўлдирилган келин Р. Э. нинг эри Россияга пул ишлаб топиш учун кетган. Қайнона келинга ҳам, ўғилга ҳам ўгай ҳисобланади. Бу аёл келин шўрликни тинч яшашга қўймасди. Куткилагани-куткилаган эди…\nҚариндош яна шуни алоҳида таъкидладики, қайнона келини ва неварасини ўлдиргач, маҳалла оқсоқолига чиқиб, уларни кимдир ўлдириб кетганини айтиб йиғлаган.\n— У сира тап тортмай, маҳалла оқсоқолига она-бола ўлдириб кетилганини айтибди, — дейди қариндоши. — Нимаймиш, тушгача улар уйдан чиқмаганмиш-да, қайнона кириб қараса, ўлдириб кетилганмиш. Ўша кечадаёқ милиция ва прокуратура ходимлари етиб келди…\nАёл тергов жараёнида содир этган жиноятини бўйнига олди. Ҳозирги пайтда у Ғузор туман ички ишлар бўлими изоляторига жойлаштирилган.


17:42 06.06.2020 (Янгиланган 18:20 06.06.2020)\nДавлат тест маркази 2020 йилда тест синовларини топшириш шартлари ва тартибини эълон қилди. Бу йил бешта мажбурий фанлар ўрнига фақат иккита мутахассислик фанларидан тест синовлари олинади.\nРеспублика ОТМга кириш учун абитуриентлар 15 июндан 15 июлгача онлайн рўйхатдан ўтади. Бу йил 1 миллион 270 минг абитуриент ҳужжат топшириши кутилмоқда. Тест синовлари жорий йилда 3 сменада бўлади.\nБу йил тест синовлар қандай ўтказилиши ҳақида Sputnik Ўзбекистон инфографикасида кўришингиз мумкин.\nCOVID-19 умумжаҳон пандемияси (1094)